5 Mose 2 ASCB - Matej 2 CRO\n5 Mose 2:1-37\nƐserɛ So Ananteananteɛ\n1Afei, yɛsane yɛn akyi de yɛn ani kyerɛɛ ɛserɛ so wɔ baabi a Ɛpo Kɔkɔɔ no da hɔ sɛdeɛ Awurade kyerɛɛ me sɛ menyɛ no. Yɛnantenante faa Seir bepɔ ho nna bebree.\n2Akyire no, Awurade ka kyerɛɛ me sɛ, 3“Moatwa afa saa bepɔ yi ho akyɛre yie enti monnane mo ani nkyerɛ atifi fam. 4Hyɛ ɔman no sɛ, ‘Mobɛfa mo nuanom Edomfoɔ a wɔyɛ Esau asefoɔ a wɔte Seir no asase so. Edomfoɔ no bɛsuro mo, nanso monhwɛ yie. 5Monnhyɛ wɔn abufuo a ɛde ɔko bɛba, na meremfa wɔn nsase no mu biara mma mo; mpo, baabi a mode mo nan bɛtia, ɛfiri sɛ, mede Seir bepɔ kuro ama Esau sɛ nʼatenaeɛ. 6Aduane biara a mobɛdi ne nsuo biara a mobɛnom no, montua wɔn ho ka.’ ”\n7Awurade ahyira mo nsa ano nnwuma nyinaa. Wahwɛ mo so wɔ mo akwantuo wɔ ɛserɛ kakraa yi nyinaa so. Saa mfeɛ aduanan yi nyinaa mu, Awurade aka mo ho na hwee ho anhia mo.\n8Yɛtwa faa yɛn nuanom a wɔyɛ Esau asefoɔ a wɔte Seir no ho. Yɛfaa Araba subɔnhwa ɛkwan no a ɛfiri Elat ne Esion-Geber no so na yɛbɛfaa Moab ɛserɛ so ɛkwan no so.\n9Awurade ka kyerɛɛ me sɛ, “Monnha Moabfoɔ no anaa monnteetee wɔn sɛdeɛ ɛde ɔko bɛba, na meremfa wɔn nsase no mu biara mma mo. Ɛfiri sɛ, mede Ar ama Lot asefoɔ sɛ agyapadeɛ.”\n10Kane no na Emifoɔ na wɔte hɔ. Na wɔsoso na wɔdɔɔso a wɔwoware te sɛ Anakfoɔ no. 11Wɔn nso, na wɔyɛ abrane sɛ Anakfoɔ no ara pɛ, a na wɔfrɛ wɔn Refaimfoɔ, nanso Moabfoɔ deɛ, na wɔfrɛ wɔn Emifoɔ. 12Kane no na Horifoɔ na wɔte Seir, nanso Esau asefoɔ tuu wɔn firii hɔ. Wɔsɛee Horifoɔ no tenaa wɔn ananmu sɛdeɛ Israel yɛɛ wɔ asase a Awurade de maa wɔn sɛ wɔn agyapadeɛ no so no pɛpɛɛpɛ.\n13Awurade kaa sɛ, “Afei, sɔre na kɔtwa asuwa Sered no.” Na yɛkɔtwaa asuwa Sered.\n14Na nna dodoɔ a yɛde nante firi Kades-Barnea bɛsii sɛ yɛtwaa asuwa Sered no yɛ mfirinhyia aduasa nwɔtwe. Saa ɛberɛ no, na mmarima a wɔanyinyini yie a wɔbɛtumi akɔ ɔko no nyinaa awuwu wɔ ɛserɛ no so sɛdeɛ Awurade kaeɛ no. 15Na Awurade nsa tiaa wɔn ara kɔsi sɛ wɔn nyinaa bɛwuwuu wɔ wɔn atenaeɛ hɔ.\n16Akofoɔ no nyinaa wuwu firii nnipa no mu pɛ, 17Awurade ka kyerɛɛ me sɛ, 18“Ɛnnɛ, ɛsɛ sɛ wofa Ar kɔsi Moab mantam mu. 19Na sɛ woduru Amonfoɔ mu a, nha wɔn anaa nhyɛ wɔn ahometeɛ a ɛde wɔn bɛkɔ ɔko mu, ɛfiri sɛ, meremma mo Amorifoɔ nsase no bi. Mede ama Lot asefoɔ sɛ agyapadeɛ.”\n20Saa beaeɛ hɔ na abrane akɛseɛ a na Amonfoɔ frɛ wɔn Samsumin no na wɔte kane no. 21Na wɔyɛ nnipa ahoɔdenfoɔ a wɔdɔɔso na wɔwoware te sɛ Anakfoɔ no. Na Awurade sɛee Samsumifoɔ no wɔ Amonfoɔ anim ma wɔtuu wɔn tenaa wɔn anan mu. 22Saa ara na Awurade sɛee Horifoɔ wɔ Esau asefoɔ a na wɔte Seir no anim ma wɔtuu wɔn, tenaa wɔn anan mu de bɛsi ɛnnɛ yi. 23Na Awifoɔ nso a wɔtenaa nkuraa nkuraa hwete kɔduruu Gasa no nso, Kaftorfoɔ a wɔfiri Kaftor bɛsɛee wɔn, tenaa wɔn anan mu.\nWɔdi Amorihene Sihon So\n24“Sɔre kɔtwa Arnon subonhwa. Mede Hesbonhene Sihon a ɔyɛ Amorini no ne nʼasase ahyɛ wo nsa. Kɔto hyɛ ne so, na monko, na fa nʼasase no. 25Ɛfiri ɛnnɛ yi ara, mede mo ho suro ne hu bɛhyɛ aman a wɔwɔ ɔsoro ase nyinaa mu. Wɔbɛte mo ho nsɛm na wɔn ho bɛpopo na mo enti, wɔanya adwenemhaw.”\n26Metuu abɔfoɔ firii Kedemot ɛserɛ so kɔɔ Hesbonhene Sihon nkyɛn asomdwoeɛ so kɔka kyerɛɛ no sɛ, 27“Ma yɛntwam wʼasase so ha. Yɛbɛfa ɛkwan tempɔn mu a yɛremmane mfa benkum anaa nifa so baabiara. 28Tɔn aduane ma yɛnni na tɔn nsuo nso ma yɛnnom. Deɛ yɛrehwehwɛ ara ne ɛkwan a wobɛma yɛn ama yɛatwam wɔ wʼasase so, 29sɛdeɛ Esau asefoɔ a na wɔte Seir ne Moabfoɔ a na wɔte Ar yɛɛ yɛn no. Ma yɛntwam nkɔsi sɛ yɛbɛtwam Yordan akɔsi asase a Awurade de ama yɛn no so.” 30Nanso, Hesbonhene Sihon amma yɛamfa nʼasase so antwam. Ɛfiri sɛ, Awurade yɛɛ ne honhom sisirii, pirim nʼakoma sɛdeɛ ɔnam so de no bɛhyɛ wo nsam nam so adi wɔn so nkonim sɛdeɛ wayɛ no ɛnnɛ yi.\n31Awurade ka kyerɛɛ me sɛ, “Mafiti aseɛ de Sihon ne ne ɔman ahyɛ wo nsam. Afei, fiti aseɛ na di wɔn so, na fa nʼasase no.”\n32Ɛberɛ a Sihon ne ne dɔm bɛhyiaa yɛn ɔko so wɔ Yahas no, 33Awurade de no maa yɛn ma yɛdii ɔno, ne ne manfoɔ nyinaa so. 34Na yɛfaa ne nkuro nyinaa saa ɛberɛ no sɛee ne mmarima, mmaa ne mmɔfra a wɔwɔ kuropɔn biara mu a yɛannya obiara, 35gye afieboa nko na yɛfomm wɔn faeɛ, ɛnna nkuro a yɛfaeɛ no mu asadeɛ. 36Ɛfiri Aroer a ɛda Arnon subɔnhwa ano ne kuro a ɛda subɔnhwa no mu no so de kɔsi Gilead no, kuro biara nni hɔ a na ɛsodie yɛ den ma yɛn; Awurade de ne nyinaa hyɛɛ yɛn nsa. 37Nanso, yɛammɛn Amorifoɔ a na wɔwɔ Asubɔnten Yabok ho ne mmepɔ no so nkuro no baabiara a Awurade yɛn Onyankopɔn hyɛɛ yɛn sɛ yɛnnkɔ no.\nASCB : 5 Mose 2


“Mma Wo Nsam Nngow”—Sefania 3:16 | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mma wo nsam nngow.”—SEF. 3:16.\nNNWOM: 81, 32\nDɛn na Yehowa yɛe de hyɛɛ Mose, Asa, ne Nehemia nsam den?\nƐnnɛ, dɛn na Yehowa yɛ de hyɛ yɛn nsam den?\nDɛn na yebetumi ayɛ de ahyɛ yɛn nuanom mmarima ne mmea nsam den?\n1, 2. (a) Ɔhaw ahorow bɛn na nnipa pii hyia nnɛ, na dɛn na efi mu ba? (b) Anidaso bɛn na ɛwɔ Yesaia 41:10, 13?\nONUAWA bi a ɔyɛ daa kwampaefo a ne kunu yɛ asafo mu panyin kae sɛ: “Meyɛ nea metumi biara sɛ mɛsom Yehowa yiye. Nanso adwinnwen ahyɛ me so mfe pii. Meda a, mintumi nna. Abɔ me yare, na ama mintumi ne afoforo ntena yiye. Ɛtɔ da a, na mereyɛ apa abaw. Ɛyɛ a ɛyɛ me sɛ menkɔpɛ tokuru bi mu nhyɛ.”\n2 Nea onuawa no refa mu no, wote no ase? Awerɛhosɛm ne sɛ, Satan wiase bɔne no de nhyɛso ba yɛn so, na etumi gyaw yɛn kɔdaanna. Wei tumi ma obi botow. Ɛma yɛyɛ sɛ hyɛmma bi a wɔatow no sɛkyɛ a entumi nkɔ n’anim. (Mmeb. 12:25) Dɛn na ebetumi ama woate nka saa? Ebia wo dɔfo bi awu, na worebɔ mmɔden sɛ wubeyi ɛyaw no afi wo mu. Anaa worekõ yare bi a emu yɛ den, worebɔ mmɔden sɛ wobɛhwɛ w’abusua wɔ ɛnnɛ bere yi a sikasɛm mu ayɛ den no, anaasɛ ebia worehyia ɔsɔretia. Bere rekɔ so no, adwinnwen betumi ama w’ahoɔden so atew. Ebetumi mpo asɛe w’anigye. Nanso, nya awerɛhyem sɛ Onyankopɔn ayɛ krado sɛ ɔbɛboa wo.—Kenkan Yesaia 41:10, 13.\n3, 4. (a) Ɔkwan bɛn so na Bible de asɛmfua “nsa” di dwuma? (b) Dɛn na ebetumi ama yɛn nsam agow?\n3 Bible taa de nipadua akwaa kyerɛkyerɛ suban ne nneyɛe ahorow mu. Sɛ nhwɛso no, Bible ka nsa ho asɛm mpɛn ɔhaha pii. Sɛ wɔka sɛ obi nhyɛ ne nsam den a, ebetumi akyerɛ sɛ wɔrehyɛ no nkuran, anaa wɔrehyɛ no den ama wayɛ biribi. (1 Sam. 23:16; Esra 1:6) Ebetumi akyerɛ nso sɛ onipa no wɔ adwempa na ɔrehwɛ nea ɛbɛba daakye kwan.\n4 Sɛ wɔka sɛ obi nsam agow a, ɛtɔ da a, ɛkyerɛ sɛ onipa no abam abu, ne koma atu, anaa n’anidaso asa. (2 Be. 15:7; Heb. 12:12) Sɛ ɛba saa a, ɛnyɛ den koraa sɛ onipa no bɛpa abaw. Sɛ wuhyia tebea bi a ɛma woyɛ basaa anaa ɛma wobrɛ, egyaw wo adwinnwen, anaa ɛma woyɛ wo som adwuma bi-ne-bi a, ɛhe na wubenya nkuranhyɛ? Wobɛyɛ dɛn akanyan wo ho na woahyɛ wo ho den de agyina tebea no ano na woakɔ so anya anigye?\n“YEHOWA NSA NYƐ TIAA SƐ EBEGYE NKWA”\n5. (a) Sɛ yehyia nsɛnnennen a, anhwɛ a dɛn na yɛbɛyɛ, nanso dɛn na ɛsɛ sɛ yɛkae? (b) Dɛn na yebesusuw ho?\n5 Kenkan Sefania 3:16, 17. Sɛ yehyia nsɛnnennen a, ɛnsɛ sɛ yesuro na yɛma yɛn abam bu, anaa yɛma yɛn nsam gow. Nea enti a ɛte saa ne sɛ, yɛn Agya Yehowa a ɔwɔ ɔdɔ no aka akyerɛ yɛn sɛ ‘yɛntow yɛn dadwen nyinaa ngu no so.’ (1 Pet. 5:7) Yebetumi adwinnwen asɛm a Onyankopɔn ka kyerɛɛ Israelfo no ho. Ɔka kyerɛɛ wɔn sɛ, ne ‘nsa a ɛyɛ den no nyɛ tiaa sɛ ebegye’ n’asomfo anokwafo nkwa. (Yes. 59:1) Yebesusuw Bible mu nhwɛso mmiɛnsa bi a ɛka koma ho. Ɛbɛma yɛahu sɛ, sɛ Yehowa nkurɔfo hyia nsɛnnennen a, Yehowa wɔ ɔpɛ sɛ ɔbɛhyɛ wɔn den ama wɔayɛ n’apɛde, na ɔwɔ tumi nso a ɔde bɛyɛ saa. Hwɛ sɛnea saa nhwɛso mmiɛnsa no betumi ahyɛ wo nso den.\n6, 7. Ade titiriw bɛn na yebetumi asua afi nkonim a Israelfo dii wɔ Amalekfo so no mu?\n6 Bere a Onyankopɔn faa anwonwakwan so gyee Israelfo fii nkoasom mu wɔ Egypt no, ankyɛ koraa na Amalekfo bɛtow hyɛɛ wɔn so. Mose ka kyerɛɛ Yosua a ɔyɛ ɔkokodurufo no sɛ onni Israelfo no anim wɔ ɔko no mu. Afei Mose ne Aaron ne Hur kɔtenaa koko bi so wɔ baabi a ɛbɛn beae a na wɔreko no. Bere a wɔte koko no so no, na wotumi hu baabi a ɔko no rekɔ so no. Yemmisa sɛ, na saa mmarima baasa yi suro ɔko no ma enti na wɔreguan anaa? Dabi!\n7 Mose de nhyehyɛe bi yɛɛ adwuma maa Israelfo no dii nkonim. Mose maa ne nsa so kɔɔ soro a na okura nokware Nyankopɔn no poma. Nea ɛbae ne sɛ, sɛ Mose ma ne nsa so kɔ soro a, na Yehowa ama Israelfo no redi Amalekfo no so nkonim. Nanso sɛ Mose nsa gyene na ɔde ba fam a, na Amalekfo no mmom redi nkonim. Aaron ne Hur yɛɛ ntɛm ‘faa ɔbo de Mose tenaa so, na wosusoo ne nsa mu, obiako wɔ benkum na obiako wɔ nifa, na ne nsa mu angow kosii sɛ owia kɔtɔe.’ Nokwasɛm ne sɛ, Onyankopɔn nsa a ɛyɛ den no na ɛmaa Israelfo no dii nkonim wɔ ɔko no mu.—Ex. 17:8-13.\n8. (a) Bere a Etiopiafo hunahunaa Yudafo no, dɛn na Asa yɛe? (b) Dɛn na yɛyɛ a ɛbɛkyerɛ sɛ yɛde yɛn ho ato Onyankopɔn so te sɛ Asa?\n8 Ɔhene Asa bere so nso, Yehowa daa no adi sɛ ne nsa nyɛ tiaa. Wɔaka akodi pii ho asɛm wɔ Bible mu. Nanso, ne nyinaa mu no, asraafo a na wɔdɔɔso paa ne Etiopiani Sera dɔm no. Ná ɔwɔ asraafo 1,000,000 a wɔaben wɔ akodi mu. Sɛ wɔkyekyɛm a, ɛkame ayɛ sɛ na Asa asraafo no mu 1 biara ne Etiopia asraafo 2 na ɛbɛko. Wohwɛ a, wuhu sɛ na ɛrenyɛ den koraa sɛ Asa ho bɛyeraw no na ehu aka no ama ne nsa mu agow anaa wate nka sɛ wadi nkogu. Nanso, ntɛm ara na Asa hwehwɛɛ Yehowa mmoa. Sɛ wohwɛ Israel asraafo no a, nnipa ani so de, na ɛte sɛ nea wɔrentumi nni Etiopiafo no so nkonim, nanso “Onyankopɔn fam de, ade nyinaa betumi ayɛ yiye.” (Mat. 19:26) Onyankopɔn daa ne tumi kɛse no adi, na ‘odii Etiopiafo no so nkonim wɔ Asa a na ne koma di mũ wɔ Yehowa ho ne nna nyinaa no anim.’—2 Be. 14:8-13; 1 Ahe. 15:14.\n9. (a) Bere a Nehemia pɛ sɛ ɔsan tow Yerusalem afasu no, dɛn na wamma ansiw no kwan? (b) Dɛn na Onyankopɔn yɛe de buaa mpae a Nehemia bɔe no?\n9 Bere a Nehemia kɔɔ Yerusalem no, wode hwɛ sɛnea ɛbɛyɛ sɛ ɔtee nka. Ɛkame ayɛ sɛ na kurow no nni ahobammɔ biara, na na ne mfɛfo Yudafo no nso abam abu. Atamfo a na wofi aman foforo so no hunahunaa Yudafo no maa wɔn nsam gowee, na wogyaee Yerusalem afasu no a na wɔresan atow no. Yemmisa sɛ, nea na ɛrekɔ so no maa Nehemia nso nsam gowee anaa? Dabi! Ná Nehemia de ne ho to Yehowa so wɔ mpaebɔ mu bere nyinaa sɛnea Mose, Asa, ne Yehowa asomfo foforo yɛe no. Saa bere yi nso, Nehemia bɔɔ Yehowa mpae. Yudafo no de, na ɛyɛ wɔn sɛ wɔahyia akwanside a ɛso bi nni, nanso Yehowa tiee Nehemia sufrɛ. Onyankopɔn de ne “tumi kɛse” ne ne “nsa a ɛyɛ den” no hyɛɛ Yudafo no nsa a na emu agow no mu den. (Kenkan Nehemia 1:10; 2:17-20; 6:9.) Ɛnnɛ, wugye di sɛ Yehowa de ne “tumi kɛse” ne ne “nsa a ɛyɛ den” no hyɛ n’asomfo den anaa?\nYEHOWA BƐHYƐ WO NSAM DEN\n10, 11. (a) Dɛn na Satan reyɛ sɛnea ɛbɛyɛ a yɛn nsam begow? (b) Dɛn na Yehowa nam so hyɛ yɛn den na ɔma yɛn tumi? (d) Mfaso bɛn na woanya wɔ teokrase nkyerɛkyerɛ ne ntetee so?\n10 Ɔbonsam reyɛ nea obetumi biara sɛ ɔbɛma yɛagyae Kristofo som adwuma no, na yenim sɛ ɔrengow ne nsam da. Ɔnam atosɛm ne ahunahuna a aban ahorow, nyamesom akannifo, ne awaefo de ba so na ɔreyɛ saa. Ne botae ne sɛn? Ɛne sɛ ɔbɛma yɛn nsam agow na yɛagyae Ahenni no ho asɛmpaka adwuma no. Nanso, Yehowa nam ne honhom kronkron no so betumi ahyɛ yɛn den, na ɔpɛ sɛ ɔyɛ saa nso. (1 Be. 29:12) Ɛho hia sɛ yɛsrɛ Onyankopɔn honhom no ma ɛboa yɛn sɛnea ɛbɛyɛ a yebetumi agyina nsɛnnennen biara a Satan ne ne wiase bɔne no de bɛba yɛn so no ano. (Dw. 18:39; 1 Kor. 10:13) Yebetumi ada Onyankopɔn ase nso sɛ wama yɛn nsa aka n’Asɛm a wɔde honhom kronkron kyerɛwee no. Wo de, susuw honhom fam aduan a egyina Bible so a wosiesie ma yɛn bosome biara no nso ho hwɛ. Wɔkaa asɛm a ɛwɔ Sakaria 8:9, 13 (kenkan) no kyerɛɛ wɔn a na wɔresan asi Yerusalem asɔrefie no, na saa asɛm no betumi aboa yɛn nso paa.\n11 Yɛn nso, Onyankopɔn nkyerɛkyerɛ a yenya wɔ yɛn Kristofo nhyiam ase, amansin ne amantam nhyiam ase, ne yɛn teokrase sukuu ahorow mu no hyɛ yɛn den. Nkyerɛkyerɛ a ɛte saa betumi aboa yɛn ama yɛde adwempa asom Onyankopɔn na yɛde botae asisi yɛn ani so wɔ ne som mu. Ebetumi aboa yɛn ama yɛadi asɛyɛde pii a yɛwɔ sɛ Kristofo no ho dwuma. (Dw. 119:32) Worebɔ mmɔden paa sɛ wobɛma saa nkyerɛkyerɛ yi ahyɛ wo den anaa?\n12. Sɛ yɛpɛ sɛ yɛkɔ so yɛ den wɔ honhom fam a, dɛn na ɛsɛ sɛ yɛyɛ?\n12 Yehowa boaa Israelfo no ma wodii Amalekfo ne Etiopiafo no so nkonim, na ɔhyɛɛ Nehemia ne wɔn a wɔka ne ho no den ma wowiee ɔfasu a na wɔresan atow no. Saa ara na Onyankopɔn bɛhyɛ yɛn nso den ama yɛatumi agyina ɔsɔretia, asɛmpa no a nkurɔfo ntie, ne yɛn dadwen ano pintinn ma yɛakɔ so ayɛ asɛmpaka adwuma no. (1 Pet. 5:10) Ɛnsɛ sɛ yɛhwɛ kwan sɛ Yehowa bɛyɛ anwonwade ama yɛn. Mmom, ɛsɛ sɛ yɛyɛ yɛn fam de. Yɛn fam de a yɛbɛyɛ no bi ne sɛ, yɛbɛkenkan Onyankopɔn Asɛm no daa. Afei nso, ɛsɛ sɛ yɛkɔ asafo nhyiam a yɛyɛ no nnawɔtwe biara no bi. Ansa na yɛbɛkɔ no, ɛsɛ sɛ yedi kan sua nneɛma a yebesusuw ho wɔ hɔ no. Saa ara na ɛsɛ sɛ yɛn ankasa sua ade, na yɛyɛ abusua som de siesie yɛn adwene ne yɛn koma. Ehia nso sɛ yɛbɔ mpae daa de yɛn ho to Yehowa so. Weinom yɛ akwan a Yehowa fa so hyɛ yɛn den na ɔhyɛ yɛn nkuran. Enti ɛnsɛ sɛ yɛma nneɛma ne nnwuma foforo biara twitware mu da. Sɛ wuhu sɛ wo nsam agow wɔ saa nneɛma yi biara mu a, bɔ Onyankopɔn mpae ma ɔmmoa wo. Afei wubehu sɛnea ne honhom ‘bɛyɛ wo mu adwuma na ama woanya ɔpɛ no na woayɛ nso.’ (Filip. 2:13) Nanso, dɛn na wubetumi ayɛ de ahyɛ afoforo nsam den?\nMONHYƐ NSA A EMU AGOW MU DEN\n13, 14. (a) Bere a onua bi yere wui no, dɛn na ɛhyɛɛ no den? (b) Dɛn na yebetumi ayɛ de ahyɛ afoforo den?\n13 Yehowa ama yɛn anuanom mmarima ne mmea a wodwen yɛn ho wɔ wiase nyinaa. Saa anuanom no betumi ahyɛ yɛn nkuran. Ɔsomafo Paulo kyerɛwee sɛ: “Monhyɛ nsa a emu agow ne nkotodwe a ahodwow den, na monkɔ so mma mo anammɔn kwan nyɛ tẽẽ.” (Heb. 12:12, 13) Nnipa pii nyaa honhom fam denhyɛ a ɛte saa wɔ asomafo no bere so. Saa ara na ɛte nnɛ. Onua bi yere wui, na nsɛm foforo a ɛyɛ yaw totoo no. Ɔkae sɛ: “Mihui sɛ yɛrentumi nkyerɛ sɔhwɛ a yɛpɛ sɛ ɛba yɛn so, bere a yɛpɛ sɛ ɛto yɛn, anaa mpɛn dodow a ɛsɛ sɛ ɛba. Mpaebɔ ne adesua aboa me ama matumi agyina me haw no ano. Me nuanom mmarima ne mmea a me ne wɔn resom Onyankopɔn no aboa me ama manya awerɛkyekye paa. Mabehu sɛ ehia sɛ yɛne Yehowa nya abusuabɔ pa ansa na nsɛm bi a emu yɛ den ato yɛn.”\nAsafo no muni biara betumi ahyɛ afoforo nkuran (Hwɛ nkyekyɛm 14)\n14 Aaron ne Hur susoo Mose nsa mu bere a na ɔko bi rekɔ so no. Yɛn nso yebetumi ahwehwɛ akwan bi a yɛbɛfa so aso afoforo mu na yɛaboa wɔn. Henanom na ɛsɛ sɛ yɛboa wɔn? Wɔn a nkwakoraabɔ ne mmerewabɔ mu haw reteetee wɔn, wɔn a yare ama wontumi nyɛ hwee, wɔn a abusuafo resɔre tia wɔn, wɔn a wɔayɛ ankonam, ne wɔn a wɔn dɔfo bi awu. Mmofra a afoforo repiapia wɔn ama wɔakɔyɛ bɔne nso, yebetumi ahyɛ wɔn den. Mmofra bi nso wɔ hɔ a afoforo rehyɛ wɔn nkuran sɛ wonsua nhoma nkɔ akyiri, wɔnyere wɔn ho mpɛ sika, anaa wɔmpɛ adwuma pa bi nyɛ sɛnea ɛbɛyɛ a “wobedi yiye” wɔ wiase bɔne yi mu. Wɔn nso, ɛsɛ sɛ yɛhyɛ wɔn den. (1 Tes. 3:1-3; 5:11, 14) Wowɔ Ahenni Asa so oo, asɛnka mu oo, wo ne afoforo reto nsa adidi oo, anaa wo ne wɔn rebɔ nkɔmmɔ wɔ fon so oo, yɛ biribi a ɛbɛma wɔahu sɛ wudwen wɔn ho paa.\n15. Sɛ yɛka nsɛm a ɛhyɛ nkuran a, ebetumi aboa yɛn nuanom Kristofo sɛn?\n15 Bere a Asa dii nkonim a ɛyɛ nwonwa akyi no, odiyifo Asaria kaa asɛm a edi so yi de hyɛɛ ɔne ne nkurɔfo nkuran. Odiyifo no kae sɛ: “Na mo de, momma mo bo nyɛ duru, na mommma mo nsam nngow, efisɛ mubenya mo adwuma no so akatua.” (2 Be. 15:7) Wei kaa Asa koma ma ɔyɛɛ nsakrae pii, na ɔsan de nokware som sii hɔ. Saa ara na sɛ woka nsɛm a ɛhyɛ den kyerɛ afoforo a, ebetumi aka wɔn koma paa. Ebetumi aboa wɔn ama wɔayere wɔn ho asom Yehowa. (Mmeb. 15:23) Hu sɛ, sɛ woma wo nsa so wɔ asafo nhyiam ase na woma mmuae a ɛhyɛ nkuran a, ebetumi ahyɛ afoforo den paa.\n16. Dɛn na asafo mu mpanyimfo betumi ayɛ de ahyɛ wɔn a wɔwɔ asafo no mu nsam den, sɛnea Nehemia yɛe no? Ka nea wo mfɛfo asomfo ayɛ de ahyɛ wo den ho asɛm.\n16 Yehowa boaa Nehemia ne wɔn a wɔka ne ho no ma wɔhyɛɛ wɔn nsam den, na wɔde nnafua 52 pɛ too Yerusalem afasu no wiei! (Neh. 2:18; 6:15, 16) Ɛnyɛ sɛ Nehemia hwɛ ma wɔtow Yerusalem ɔfasu no kɛkɛ, na mmom ɔno ankasa yɛɛ adwuma no bi. (Neh. 5:16) Saa ara na asafo mu mpanyimfo pii a wɔwɔ ɔdɔ atumi asuasua Nehemia. Wɔboa ma wosisi adan a wɔde yɛ Onyankopɔn som adwuma. Afei nso wɔne wɔn nuanom siesie wɔn Ahenni Asa so, na wɔboa ma wɔhwɛ so yiye. Sɛ asafo mu mpanyimfo ne wɔn mfɛfo adawurubɔfo kɔ asɛnka na wɔsrasra wɔn nuanom a, na wɔn nso rehyɛ wɔn a wɔn koma atu na wɔn nsam agow no den.—Kenkan Yesaia 35:3, 4.\n17, 18. Sɛ yehyia ɔhaw anaa yɛn koma tu a, dɛn na ɛsɛ sɛ yɛkae?\n17 Sɛ yɛne yɛn nuanom mmarima ne mmea bom yɛ ɔsom adwuma no a, ɛboa ma yɛyɛ baako. Ɛsan ma yenya nnamfo pa. Afei, gyidi a yɛne yɛn nuanom nyinaa wɔ sɛ Onyankopɔn Ahenni de nhyira bɛbrɛ yɛn no, ɛhyɛ mu den. Sɛ yɛhyɛ afoforo nsam den a, ɛboa wɔn ma sɛ wohyia nsɛm a etu koma a, wotumi gyina ano. Saa ara na etumi boa wɔn ma wokura anidaso a wɔwɔ sɛ daakye nneɛma bɛyɛ yiye no mu pintinn. Afei nso, sɛ yɛboa afoforo saa a, ɛma yɛkɔ so de yɛn adwene si Yehowa som so. Na nneɛma pa a Onyankopɔn ahyɛ ho bɔ no, ɛma yegye di paa sɛ ɛbɛba. Nokwasɛm ne sɛ, yɛn ankasa nso, ɛhyɛ yɛn nsam den.\n18 Yɛahu sɛ tete no, Yehowa boaa n’asomfo anokwafo, na ɔbɔɔ wɔn ho ban mpɛn pii. Ɛsɛ sɛ wei hyɛ ne mu gyidi ne ahotoso a yɛwɔ no mu den nnɛ. Sɛ wokɔ ahokyere anaa ɔhaw mu a, “mma wo nsam nngow”! Mmom, bɔ Yehowa mpae. Ma ne nsa a ɛyɛ den no nhyɛ wo den, na ama woanya nhyira a Ahenni no de bɛba no bi.—Dw. 73:23, 24.


Yohane 3 | AKNA Bible | YouVersion\nNikodemo Kɔ Yesu Nkyɛn\n1Anadwo bi, ɔbarima bi a ɔyɛ Yudafo mpanyimfo no mu baako a wɔfrɛ no Nikodemo a ɔsan yɛ Farisini no, 2kɔɔ Yesu nkyɛn kɔka kyerɛɛ no se, “Kyerɛkyerɛfo, yenim sɛ Onyankopɔn na ɔsomaa wo, efisɛ obiara ntumi nyɛ nsɛnkyerɛnne a woyɛ yi gye sɛ Onyankopɔn ka ne ho.”\n3Yesu buaa no se, “Merema woate ase sɛ, sɛ wɔanwo wo foforo a worentumi nkɔ Onyankopɔn ahenni no mu.”\n4Nikodemo bisaa no se, “Ɛbɛyɛ dɛn na me abasiriwa yi betumi akɔ me na yam ama wawo me bio?”\n5Yesu nso buaa no se, “Mereka nokware akyerɛ wo se sɛ wɔamfi nsu ne Honhom mu anwo obi a, ɔrentumi nkɔ Onyankopɔn ahenni no mu. 6Nea wofi ɔhonam mu awo no no yɛ ɔhonam na nea wofi Honhom mu awo no no yɛ honhom. 7Mma ɛnyɛ wo nwonwa sɛ maka se ɛsɛ sɛ wɔwo wo foforo! 8Sɛnea wote mframa nka, nanso wuntumi nkyerɛ faako a efi ba ne faako a ɛbɔ kɔ no, saa ara na Honhom mu awo no nso te.”\n9Nikodemo bisaa no se, “Ɛbɛyɛ dɛn na eyi aba mu?”\n10Yesu buaa no se, “Wo, ɔkyerɛkyerɛfo a wudi mu wɔ Israel na wonte eyi ase? 11Nea yenim ne nea yɛahu na yɛreka akyerɛ mo yi, nanso munnye yɛn nni. 12Sɛ meka asase yi so nsɛm kyerɛ mo na munnye nni a, ɛbɛyɛ dɛn na sɛ meka ɔsoro nsɛm kyerɛ mo a mubegye adi? 13Obiara nkɔɔ ɔsoro da agye nea ofi ɔsoro bae no—Onipa Ba no. 14Sɛnea Mose maa ɔwɔ sɛso a wɔde kɔbere ayɛ no so sɛn dua so wɔ sare so no, saa ara na me nso wɔbɛma me so, 15na obiara a ogye me di no benya nkwa a enni awiei.\n16“Na sɛnea Onyankopɔn dɔɔ wiase ni, sɛ ɔde ne Ba a ɔwoo no koro no mae, na obiara a ogye no di no nyera na wanya nkwa a enni awiei. 17Onyankopɔn ansoma ne Ba amma wiase sɛ ommebu wiase atɛn, na mmom ɔsomaa no se ommegye wiase nkwa. 18Obiara a ogye ɔba no di no, wɔremmu no atɛn; na nea onnye no nni no, wɔabu no atɛn dedaw, efisɛ wannye Onyankopɔn Ba koro no anni. 19Nea Onyankopɔn gyina so bu atɛn ne sɛ: Hann no aba wiase nanso nnipa ani gye sum ho sen Hann no, efisɛ wɔn nneyɛe nyinaa yɛ bɔne. 20Ɔdebɔneyɛni biara mpɛ Hann no, na ɔremmɛn Hann no, efisɛ osuro sɛ ne nneyɛe bɔne no bɛda adi. 21Na nea ɔyɛ Onyame apɛde no ba Hann no mu na obiara ahu sɛ ɔyɛ Onyame apɛde.”\nYohane Di Yesu Ho Adanse Bio\n22Eyi akyi no Yesu ne nʼasuafo no fii Yerusalem kɔɔ Yudea akuraa bi ase kɔtenaa hɔ kakra bɔɔ asu wɔ hɔ. 23Saa bere no ara na Yohane nso rebɔ asu wɔ Ainon a ɛbɛn Salim, efisɛ na nsuwansuwa wɔ hɔ. Nnipa pii baa ne nkyɛn ma ɔbɔɔ wɔn asu. 24Saa bere no na wɔmfaa Yohane ntoo afiase ɛ. 25Da bi, Yohane akyidifo bi ne Yudani bi gyee akyinnye faa ahodwira ho. 26Enti asuafo no kɔɔ Yohane nkyɛn kɔka kyerɛɛ no se, “Kyerɛkyerɛfo, ɔbarima bi a na ɔwɔ wo nkyɛn wɔ Yordan fa nohɔ no a wudii ne ho adanse no nso rebɔ asu na nnipa pii rekɔ ne nkyɛn.”\n27Yohane buae se, “Obi rentumi nni dwuma a ɛte saa gye sɛ Onyame ka ne ho. 28Mo ara mudi me adanse sɛ meka kyerɛɛ mo se, ‘Ɛnyɛ me ne Kristo no na mmom wɔasoma me adi nʼanim kan.’ 29Adamfo a ɔboa ayeforokunu no wɛn nʼaso twɛn no na sɛ ɔte ne nne a, nʼani gye. Ɛno nti na mʼanigye wie pɛyɛ no. 30Ɛsɛ sɛ ɔyɛ ɔkɛse na me nso meyɛ ɔketewa.\n31“Nea ofi ɔsoro aba no yɛ ɔkɛse sen obiara; Nea ofi asase so no yɛ wiaseni na ɔkasa sɛ wiaseni. 32Ɔsoroni no ka nea wahu ne nea wate, nanso obiara nnye no nni. 33Wɔn a wogye no di no di adanse sɛ, Onyankopɔn yɛ ɔnokwafo. 34Nea Onyankopɔn asoma no no ka Onyankopɔn asɛm, efisɛ Onyankopɔn de ne Honhom ahyɛ no ma. 35Agya no dɔ ne Ba no nti ɔde biribiara so tumi ahyɛ ne nsa. 36Nea ogye Ɔba no di no benya nkwa a ɛnsa da, na nea onnye no nni no rennya nkwa a ɛnsa da, na mmom Onyankopɔn asotwe da no so.”\nAkuapem Twi Nkwa Asɛm™\nOwurayɛ Tumi © 2000, 2020. Biblica, Inc. na wɔde ma.\nBiblica, Inc. nkutoo na wɔma kwan ma wɔde Owurayɛ Tumi no di dwuma wɔ wiase afanan nyinaa.\nAkuapem Twi Contemporary Bible™\nCopyright © 2000, 2020 by Biblica, Inc.\nLearn More About Akuapem Twi Nkwa Asɛm\nExplore Yohane 3 by Verse


Nneyɛe—Mfa Nneɛma Nkyekyere Wo Ho\n1. Mfa Nneɛma Nkyekyere Wo Ho\nEbia wubenya adwene sɛ, ɛsɛ sɛ woyɛ nsakrae nnɛ ne ɔkyena yi ara. Wobɛhwɛ mpo no, na woahyɛ wo ho bɔ sɛ, ‘nnawɔtwe yi megyae sigaretnom, merenka ntam bio, mɛda ntɛm, mefi ase atenetene m’apɔw mu, medidi yiye na afei deɛ, mɛfrɛ me nana wɔ fon so.’ Nea ɛwom ara ne sɛ, sɛ wode nneɛma pii kyekyere wo ho a, worentumi nyɛ baako mpo nwie!\nBIBLE MU ASƐM: “Ahobrɛasefo na nyansa ne wɔn te.”—Mmebusɛm 11:2.\nObi a ɔbrɛ ne ho ase no mfa nneɛma pii nkyekyere ne ho. Onim sɛ ɛnyɛ biribiara na obenya bere ne ahoɔden de ayɛ. Saa ara nso na ɛnyɛ nea obiara pɛ na onya. Enti sɛ anka ɔde dakoro bɛyɛ biribiara no, ɔmpere ne ho na mmom ɔto ne bo ase yɛ no nkakrankakra.\nSɛ wode nneɛma pii kyekyere wo ho a, worentumi nyɛ baako mpo nwie!\nFa ade baako anaa mmienu bi a wopɛ sɛ woyɛ anaa wugyae yɛ si w’ani so. Sɔ nea edidi so yi hwɛ:\nFa pɛn ne krataa na kyerɛw nneɛma a w’ani gye ho paa a wopɛ sɛ woyɛ, ne nneɛma a w’ani nnye ho a wunyae a anka wubegyae nyinaa.\nHyehyɛ ma nea ehia wo paa no nni kan na ɛntoatoa so saa ara.\nYɛ no nkakrankakra—ebia ɔfã biara no, yi ade baako anaa mmienu bi na yere wo ho yɛ ɛno nko ara ho adwuma. Wuwie a, kɔ nea edi hɔ no so.\nSɛ nsakrae no bɛba ntɛmtɛm a gye sɛ wode suban pa bi si nea enye no ananmu. Nea wubetumi ayɛ ni. Yɛmfa no sɛ ebia subammɔne a ɛhaw wo ne sɛ wohwɛ TV dodow; ɛnna suban pa a wopɛ sɛ wunya ne sɛ wobɛtaa asrasra w’adɔfo. Wubetumi ayɛ w’adwene sɛ: ‘Sɛ́ anka mifi adwuma ba ara pɛ a mɛsɔ TV no, mede saa bere no mmom bɛfrɛ me busuani anaa m’adamfo bi ne no abɔ nkɔmmɔ.’\n‘Mompɛɛpɛɛ mu nhu nneɛma a ehia koraa no’—Filipifo 1:10.\n“Asɛm awiei ye sen ne mfiase.”—Ɔsɛnkafo 7:8.


Yɛsom Onyankopɔn a Ne “Mmɔborɔhunu Dɔɔso” | Ɔwɛn-Aban Adesua\nƆwɛn-Aban—Nea Adesua Nsɛm Wom | October 2021\nKENKAN WƆ Afrikaans Aja Akha Albanian Alur Amharic Amis Arabic Armenian Armenian (West) Assamese Aukan Baoule Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Bicol Bislama Boulou Bulgarian Cakchiquel (Western) Cambodian Catalan Cebuano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Cibemba Cinyanja Croatian Czech Damara Dangme Danish Douala Drehu Dutch Efik Emberá (Catío) English Estonian Ewe Fante Fijian Finnish Fon French Ga Garifuna Georgian German Gitonga Gokana Greek Greenlandic Guadeloupean Creole Guarani Guianese Creole Gun Haitian Creole Hausa Havu Hebrew Hiligaynon Hindi Hiri Motu Hmong (White) Hungarian Hunsrik Iban Ibinda Icelandic Idoma Iloko Indonesian Isoko Italian Japanese Javanese Kabiye Kabuverdianu Kachin Kannada Kanyok Karen (S'gaw) Kikamba Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kituba Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lendu Lhukonzo Lingala Lithuanian Lolo Low German Luganda Lunda Luo Macedonian Macua Makhuwa-Shirima Malagasy Malay Malayalam Maltese Mam Mambwe-Lungu Manyawa Mapudungun Marshallese Mashi Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngbandi (Northern) Nias Nicobarese Norwegian Nsenga (Mozambique) Nyaneka Nyungwe Okpe Oromo Ossetian Otetela Palauan Pangasinan Papiamento (Curaçao) Persian Phimbi Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Runyankore Russian Russian Sign Language Rutoro Samoan Sango Saramaccan Sena Sepedi Sepulana Serbian Serbian (Roman) Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno Spanish Sranantongo Sunda Swati Swedish Tagalog Tahitian Taiwanese Sign Language Talian Tandroy Tankarana Tarascan Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urdu Uruund Valencian Venda Vezo Vietnamese Wallisian Waray-Waray Wayuunaiki Welsh Wolaita Yacouba Yapese Yoruba Zande Zapotec (Isthmus) Zulu\nADESUA ASƐM 41\nYɛsom Onyankopɔn a Ne “Mmɔborɔhunu Dɔɔso”\n“Yehowa da ne papayɛ adi kyerɛ obiara, na ne nnwuma nyinaa kyerɛ sɛ ɔwɔ mmɔborɔhunu.”—DW. 145:9.\n1. Yɛka obi a ɔwɔ mmɔborɔhunu a, hena ho asɛm na ebia ɛbɛba wo tirim?\nSƐ YƐKA obi a ɔwɔ mmɔborɔhunu a, ebia nea ɛbɛba yɛn adwenem ne obi a odwen afoforo ho, obi a ɔwɔ tema, ɔwɔ ayamhyehye, na ne yam ye. Ebia asɛm a Yesu ka faa Samariani yamyefo bi ho no, ɛno nso bɛba yɛn adwenem. Ná saa ɔbarima no fi ɔman foforo so; ohuu Yudani a na akorɔmfo werɛmfo aboro no agye ne ho nneɛma nyinaa no “mmɔbɔ.” Bere a Samariani no huu Yudani a wɔapirapira no no, “ɔyɛɛ no mmɔbɔ,” enti ɔfaa no kɔhwɛɛ no. (Luka 10:29-37) Saa mfatoho yi ma yehu sɛ mmɔborɔhunu yɛ Onyankopɔn su a ɛyɛ fɛ. Esiane sɛ Onyankopɔn dɔ yɛn nti, ohu yɛn mmɔbɔ, na da biara oyi ne mmɔborɔhunu adi kyerɛ yɛn wɔ akwan pii so.\n2. Dɛn bio na obi yɛ a ɛkyerɛ sɛ ɔwɔ mmɔborɔhunu?\n2 Biribi foforo nso wɔ hɔ a obi yɛ a ɛkyerɛ sɛ ɔwɔ mmɔborɔhunu. Obi a ɔwɔ mmɔborɔhunu no, sɛ ɛsɛ sɛ ɔtwe obi aso na onya nnyinaso papa bi a, otumi twe san. Wei nti, yebetumi aka sɛ Yehowa hu yɛn nyinaa mmɔbɔ, efisɛ “ɔnhwɛ yɛn bɔne ho ne yɛn nni” sɛnea odwontofo no kae no. (Dw. 103:10) Nanso, ɛtɔ da na yɛyɛ bɔne a, Yehowa de ne nan si fam teɛ yɛn so.\n3 Adesua yi mu no, yebesusuw nsɛmmisa mmiɛnsa ho: Adɛn nti na Yehowa yi mmɔborɔhunu adi kyerɛ yɛn? Wohwɛ a, obi betumi de ne nan asi fam ateɛ obi so na bere koro no ara yɛaka sɛ wayi mmɔborɔhunu adi akyerɛ no anaa? Dɛn na ebetumi aboa yɛn ama yɛahu afoforo mmɔbɔ? Momma yɛnhwɛ sɛnea Onyankopɔn Asɛm no boa yɛn ma yenya nsɛmmisa yi ho mmuae.\nNEA ENTI A YEHOWA DA MMƆBORƆHUNU ADI\n4. Adɛn nti na Yehowa da mmɔborɔhunu adi?\n4 Yehowa dɔ yɛn nti, ohu yɛn mmɔbɔ. Honhom kaa ɔsomafo Paul ma ɔkyerɛwee sɛ Onyankopɔn “mmɔborɔhunu dɔɔso.” Ɛha yi, nea na Paul reka ho asɛm ne sɛ, Onyankopɔn mmɔborɔhunu nti n’asomfo a bɔne wɔ wɔn ho no, wasra wɔn ama wɔanya anidaso sɛ wɔbɛkɔ soro. (Efe. 2:4-7) Nanso ɛnyɛ n’asomfo a wasra wɔn no nko ara na wayi mmɔborɔhunu adi akyerɛ wɔn. Odwontofo Dawid kaa sɛ: “Yehowa da ne papayɛ adi kyerɛ obiara, na ne nnwuma nyinaa kyerɛ sɛ ɔwɔ mmɔborɔhunu.” (Dw. 145:9) Yehowa dɔ nnipa, enti bere biara a obenya nnyinaso papa bi no, ɔda mmɔborɔhunu adi.\n5. Ɛyɛɛ dɛn na Yesu tumi suasuaa Yehowa mmɔborɔhunu?\n5 Sɛ yɛreka obi a onim sɛnea Yehowa da mmɔborɔhunu adi paa a, ɛyɛ Yesu. Yehowa ne ne Ba no boom tenaa soro mfe mpempem pii ansa na Yesu reba asaase so. (Mmeb. 8:30, 31) Mpɛn pii no, Yesu huu sɛnea ne papa yii mmɔborɔhunu adi kyerɛɛ nnipa abɔnefo. (Dw. 78:37-42) Yesu nkyerɛkyerɛ mu no, na ɔtaa twe adwene si ne Papa su a ɛyɛ fɛ yi so.\nPapa no angu ne ba a ɔkɔbɔɔ ahuhubra no anim ase; ɔsan gyee no baa fie (Hwɛ nkyekyɛm 6) *\n6. Mfatoho bɛn na Yesu de boa yɛn ma yɛte sɛnea n’Agya wɔ mmɔborɔhunu no ase?\n6 Sɛnea yehui wɔ adesua a edi wei anim mu no, Yesu yɛɛ mfatoho bi a ɛhyɛ nkuran a ɛfa ɔba desɛefo bi ho. Ɔyɛɛ saa mfatoho yi de kyerɛe sɛ Yehowa dɔ yɛn paa, enti ɔda mmɔborɔhunu adi kyerɛ yɛn. Bere a ɔba no fii fie no, “ɔkɔbɔɔ ahuhubra de sɛee n’agyapade no nyinaa.” (Luka 15:13) Akyiri yi, ohui sɛ wayɛ bɔne, enti onuu ne ho, na ɔbrɛɛ ne ho ase san baa fie. Dɛn na na ne papa bɛyɛ? Yesu kaa sɛ: “Bere a [ɔba no da] so ara wɔ akyirikyiri no, ne papa huu no na ɔyɛɛ no mmɔbɔ, na otuu mmirika kɔyɛɛ no atuu, na ofew n’ano.” Papa no angu ne ba no anim ase, mmom ohuu no mmɔbɔ de ne bɔne kyɛɛ no, na ɔsan gyee no toom sɛ ne ba. Bɔne a ɔba desɛefo no yɛe no, na ɛso paa, nanso esiane sɛ onuu ne ho nti, ne papa de kyɛɛ no. Agya mmɔborɔhunufo a ɔwɔ mfatoho no mu no gyina hɔ ma Yehowa. Yesu nam mfatoho a ɛhyɛ nkuran yi so kyerɛɛ yɛn sɛ, sɛ ɔbɔnefo fi ne komam nu ne ho a, n’Agya ayɛ krado sɛ ɔde bɛkyɛ no.—Luka 15:17-24.\n7. Sɛnea Yehowa da mmɔborɔhunu adi no, sɛn na ɛma yehu sɛ ne nyansa mu dɔ paa?\n7 Yehowa da mmɔborɔhunu adi efisɛ ne nyansa mu dɔ paa. Yehowa nyansa no, ɛnte sɛ nimdeɛ bi a obi aboaboa ano agu ne tirim kɛkɛ. Mmom, Bible ka sɛ ‘nyansa a efi soro no de, mmɔborɔhunu ne aba pa ayɛ no ma.’ (Yak. 3:17) Yehowa te sɛ ɔbaatan a ɔdɔ ne mma, efisɛ onim sɛ ohu n’asomfo mmɔbɔ a, ɛbɛboa wɔn. (Dw. 103:13; Yes. 49:15) Esiane sɛ Yehowa hu wɔn mmɔbɔ nti, ɛma wonya anidaso ɛmfa ho sɛ wɔtɔ sin no. Enti sɛ Yehowa nya biribi a obegyina so ada mmɔborɔhunu adi a, ne nyansa a emu dɔ nti, ɔyɛ saa. Nanso, ɛnyɛ bere nyinaa na Yehowa da mmɔborɔhunu adi. Ne nyansa nti, sɛ ɔda mmɔborɔhunu adi, na ɛbɛkyerɛ sɛ ɔresosɔ bɔne so a, ɔnyɛ saa.\n8. Ɛtɔ da a, dɛn na ehia sɛ yɛyɛ, na adɛn ntia?\n8 Yɛmfa no sɛ Onyankopɔn somfo bi ahyɛ da sɛ obebu brabɔne. Dɛn na ɛsɛ sɛ yɛyɛ? Onyankopɔn honhom kaa Paul ma ɔkyerɛwee sɛ: “Mo ne no mmmɔ.” (1 Kor. 5:11) Abɔnefo a wonnu wɔn ho no, wotu wɔn fi asafo no mu. Ɛho hia sɛ yɛyɛ saa sɛnea ɛbɛyɛ a ɛbɛbɔ anuanom a aka a wɔde nokwaredi resom Yehowa no ho ban. Afei nso, ɛno bɛkyerɛ sɛ yɛde Yehowa akwankyerɛ reyɛ adwuma. Nanso ebinom adwene yɛ wɔn sɛ, sɛ wotu obi fi asafo no mu a, ɛkyerɛ sɛ Onyankopɔn anhu no mmɔbɔ. Ɛyɛ ampa anaa? Momma yɛnhwɛ sɛ saa na ɛte anaa.\nYƐDE YƐN NAN SI FAM TEƐ OBI SO A, ƐYƐ MMƆBORƆHUNU ANAA?\nƐwom sɛ oguan bi yare a woyi no fi nguankuw no mu, nanso oguanhwɛfo no kɔ so hwɛ no (Hwɛ nkyekyɛm 9-11)\n9-10. Sɛnea Hebrifo 12:5, 6 ma yehu no, adɛn nti na yebetumi aka sɛ, sɛ wotu obi a, ɛyɛ mmɔborɔhunu? Ma mfatoho.\n9 Sɛ yɛkɔ Kristofo nhyiam na wɔde to gua sɛ obi a yenim no na yɛdɔ no “nyɛ Yehowa Danseni bio” a, etumi ma yɛn werɛ how paa. Ebia yɛn adwene mpo bɛyɛ yɛn sɛ anka ɛnsɛ sɛ wotu no. Sɛ wotu obi a, ɛkyerɛ mmɔborɔhunu anaa? Yiw. Sɛ ɛfata sɛ yɛteɛ obi so na sɛ yɛanyɛ saa a, nyansa nnim. Ɛkyerɛ nso sɛ yɛanhu no mmɔbɔ, na yɛanna ɔdɔ adi ankyerɛ no. (Mmeb. 13:24) Sɛ obi yɛ bɔne na wannu ne ho na wotu no a, ebetumi ama wasesa ne suban anaa? Yiw, ebetumi ama wasesa. Wɔn a wɔyɛɛ bɔne a emu yɛ duru ma wotuu wɔn no bebree abehu sɛ, ade a na wohia ara na mpanyimfo no de wɔn nan sii fam yɛe no, efisɛ ɛmaa wɔn ani baa wɔn ho so, wɔsesaa wɔn akwan, na wɔsan baa Yehowa nkyɛn.—Kenkan Hebrifo 12:5, 6.\n10 Momma yɛnhwɛ mfatoho bi. Oguanhwɛfo bi ahu sɛ ne guan baako yare. Onim sɛ, sɛ obetumi asa saa yare no a, gye sɛ oyi oguan a ɔyare no fi nguankuw no mu. Nguan de, wɔmpɛ sɛ wɔbɛtew wɔn ho afi nguankuw no ho. Enti sɛ obi yi wɔn fi mu a, wɔn ani so betumi atan wɔn. Nanso, sɛ oguanhwɛfo no yi oguan a ɔyare no fi nguankuw no mu kɔsa no yare a, ɛkyerɛ sɛ ne tirim yɛ den anaa? Ɛnte saa koraa. Mmom onim sɛ, sɛ ogyaw oguan a ɔyare no wɔ nguankuw no mu a, ɔde yare no bɛsan wɔn a aka no. Nanso sɛ oyi oguan a ɔyare no fi wɔn mu a, ɛbɛbɔ nguan a aka no nyinaa ho ban.—Fa toto Leviticus 13:3, 4 ho.\n11. (a) Ɔkwan bɛn so na obi a wɔatu no te sɛ oguan a ɔyare? (b) Nhyehyɛe bɛn na ɛwɔ hɔ a ebetumi aboa wɔn a wɔatu wɔn?\n11 Sɛ wotu Kristoni bi a, yebetumi de no atoto saa oguan a ɔyare no ho. Ɔyare wɔ honhom mu, kyerɛ sɛ ɔne Yehowa ntam asɛe. (Yak. 5:14) Sɛnea yare bi tumi san no, saa ara na obi nso yare wɔ honhom mu a, otumi de san nkurɔfo. Enti ɛtɔ da a ɛho hia sɛ woyi nea ɔyare wɔ honhom mu no fi asafo no mu. Saa nteɛso yi kyerɛ sɛ Yehowa dɔ Kristofo a wɔaka a wɔde nokwaredi resom no no, na ebia ɛbɛka ɔbɔnefo no ma wasakra n’adwene. Nea wɔatu no no betumi aba adesua na wanya Bible nkyerɛkyerɛ a ebetumi asan ahyɛ ne gyidi den. Afei nso, obetumi agye nhoma akɔkenkan na wahwɛ JW Broadcasting®. Sɛ mpanyimfo no hu sɛ ɔrebɔ mmɔden sɛ ɔbɛsesa ne suban a, ɛwom ara a, wobetumi de afotu ne akwankyerɛ a ɛbɛboa no ama no. Wei bɛma wasiesie ɔne Yehowa ntam sɛnea ɛbɛyɛ a wobetumi asan agye no aba asafo no mu. *\n12. Sɛ ɔbɔnefo bi annu ne ho a, dɛn na mpanyimfo no bɛyɛ de akyerɛ sɛ wɔdɔ no, na wada mmɔborɔhunu adi akyerɛ no?\n12 Ɛsɛ sɛ yɛkae sɛ, sɛ obi yɛ bɔne na wannu ne ho a, ɛnna wotu no fi asafo no mu. Mpanyimfo no nim sɛ wei yɛ aniberesɛm, enti wɔmpere wɔn ho ntu obi mfi asafo no mu. Wonim sɛ Yehowa teɛ obi so a, ɔyɛ no “sɛnea ɛfata.” (Yer. 30:11) Wɔdɔ wɔn nuanom, na wɔmpɛ sɛ wɔbɛyɛ biribiara a ɛbɛma wɔne Yehowa ntam asɛe. Nanso ɛtɔ da a, sɛ wotu obi fi asafo no mu a, ɛno na ɛkyerɛ sɛ wɔdɔ no na wɔada mmɔborɔhunu adi akyerɛ no.\n13. Adɛn nti na na ehia sɛ wotu Kristoni bi a na ɔwɔ Korinto?\n13 Bere a ɔbɔnefo bi annu ne ho wɔ asomafo no bere so no, yɛnhwɛ nea ɔsomafo Paul yɛe. Kristoni bi a ɔwɔ Korinto gyee ne papa yere. Ná wei yɛ abusude paa! Ná Yehowa aka akyerɛ tete Israelfo no sɛ: “Ɔbarima a ɔne ne papa yere bɛda no agu ne papa anim ase. Wonkum wɔn baanu nyinaa.” (Lev. 20:11) Ɛwom, na Paul rentumi nka sɛ wonkum ɔbarima no, nanso ɔka kyerɛɛ Korintofo no sɛ wontu no mfi asafo no mu. Ná saa ɔbarima no brabɔne no resɛe afoforo wɔ asafo no mu. Ná asafo no mufo bi mpo nhu sɛ ɛyɛ bɔne a anibere wom!—1 Kor. 5:1, 2, 13.\n14. Dɛn na Paul yɛe a ɛkyerɛ sɛ ohuu ɔbarima a wotuu no wɔ Korinto no mmɔbɔ, na adɛn nti na ɔyɛ saa? (2 Korintofo 2:5-8, 11)\n14 Bere bi akyi no, Paul tee sɛ ɔbarima no ayɛ nsakrae paa. Ná ɔbɔnefo no anu ne ho ampa! Ɛwom sɛ na ɔbarima no ama asafo no anya dimmɔne de, nanso Paul ka kyerɛɛ mpanyimfo no sɛ ɔmpɛ sɛ ɔne ɔbɔnefo no bedi no atirimɔden so. Enti ɔka kyerɛɛ wɔn sɛ: “Munyi mo yam mfa nkyɛ no, na monkyekye ne werɛ.” Adɛn nti na Paul kaa saa? Sɛnea ɛbɛyɛ a ‘awerɛhow bebrebe renhyɛ no so.’ Paul nyaa ayamhyehye maa ɔbarima a na wanu ne ho no. Ná ɔsomafo no mpɛ sɛ bɔne a ɔbarima no yɛe no bɛhyɛ ne so, anaa obedi awerɛhow ara ma n’abam abu. Ɛba saa a, ebia ɔrenhwehwɛ bɔnefakyɛ.—Kenkan 2 Korintofo 2:5-8, 11.\n15. Dɛn na mpanyimfo no yɛ a ɛbɛkyerɛ sɛ wɔde wɔn nan asi fam na bere koro no ara wɔada mmɔborɔhunu adi?\n15 Sɛnea Yehowa dɔ yɛn nti ohu yɛn mmɔbɔ no, saa ara na mpanyimfo no nso pɛ sɛ wɔyɛ. Sɛ ɛho hia sɛ mpanyimfo no teɛ obi so a, wɔde wɔn nan si fam yɛ saa, nanso sɛ wohu sɛ biribi wɔ hɔ a wobetumi agyina so ada mmɔborɔhunu adi a, wɔyɛ saa. Sɛ ɛsɛ sɛ mpanyimfo no teɛ no so na sɛ wɔanyɛ a, ɛnde na ɛnyɛ mmɔborɔhunu, na mmom na wɔreboa bɔne. Nanso asafo mu mpanyimfo nko ara na ɛsɛ sɛ wɔda mmɔborɔhunu adi anaa?\nDƐN NA EBETUMI ABOA YƐN NYINAA AMA YƐADA MMƆBORƆHUNU ADI?\n16. Sɛnea Mmebusɛm 21:13 kyerɛ no, sɛ obi anhu afoforo mmɔbɔ a, dɛn na Yehowa bɛyɛ no?\n16 Kristofo nyinaa pɛ sɛ wosuasua Yehowa mmɔborɔhunu. Adɛn ntia? Ade baako ne sɛ, wɔn a wonhu afoforo mmɔbɔ no, Yehowa rentie wɔn. (Kenkan Mmebusɛm 21:13.) Yɛn mu biara pɛ sɛ Yehowa tie ne mpaebɔ, enti yɛyɛ nea yebetumi biara sɛ yebehu afoforo mmɔbɔ. Sɛ yɛn nua bi a ɔrehu amane ka ne haw kyerɛ yɛn a, ɛnsɛ sɛ yebu nnua gu yɛn asom, mmom ɛsɛ sɛ bere nyinaa yɛyɛ krado sɛ yebetie “mmɔborɔwafo su.” Saa ara na yɛbɔ mmɔden sɛ yɛde Bible mu afotu yi bɛyɛ adwuma: “Nea onhu nnipa mmɔbɔ no, ɔno nso wɔrenhu no mmɔbɔ wɔ atemmu mu.” (Yak. 2:13) Sɛ yɛbrɛ yɛn ho ase gye tom sɛ ehia sɛ wohu yɛn mmɔbɔ a, yɛn nso ɛbɛyɛ mmerɛw ama yɛn sɛ yebehu afoforo mmɔbɔ. Bere a ɛsɛ sɛ yehu obi mmɔbɔ paa ne bere a ɔbɔnefo a wanu ne ho asan aba asafo no mu no.\n17. Dɛn na Ɔhene Dawid yɛe a ɛkyerɛ sɛ na ɔwɔ mmɔborɔhunu paa?\n17 Bible mu nhwɛso pii wɔ hɔ a ebetumi aboa yɛn ma yɛahu nkurɔfo mmɔbɔ, na yɛne wɔn anni no atirimɔden so. Momma yɛmfa Ɔhene Dawid nyɛ nhwɛso. Ná ɔtaa hu nkurɔfo mmɔbɔ paa. Ɛwom sɛ na Saul repɛ Dawid akum no, nanso Dawid huu no mmɔbɔ, efisɛ na ɔyɛ ɔhene a Onyankopɔn asra no. Dawid anyɛ n’adwene da sɛ ɔbɛyɛ bi atua no ka.—1 Sam. 24:9-12, 18, 19.\n18-19. Bere bɛn ne bere bɛn na Dawid anna mmɔborɔhunu adi?\n18 Nanso, ɛnyɛ bere nyinaa na Dawid huu nkurɔfo mmɔbɔ. Ɛho nhwɛso ne nea ɛkɔɔ so wɔ ɔne Nabal ntam no. Ná Nabal asɛm mfa kwan mu koraa. Dawid somae sɛ wonkogye aduan kakra wɔ ne nkyɛn mmrɛ ɔne ne mmarima no, nanso Nabal didii wɔn atɛm pɔtɔɔ pam wɔn ma wɔde nsapan kɔe. Bere a Dawid tee asɛm no, ne bo fuwii paa na ɔyɛe sɛ ɔbɛkɔ akokum Nabal ne mmarima a ɛwɔ ne fie nyinaa. Sɛ ɛnyɛ sɛ Nabal yere Abigail a na ɔwɔ abotare na ne yam ye no yɛɛ asɛm no ho biribi ntɛm a, anka Dawid dii mogya ho fɔ.—1 Sam. 25:9-22, 32-35.\n19 Bere bi nso, odiyifo Natan kaa osikani bi a ɔkɔfaa ohiani bi guan ho asɛm kyerɛɛ Dawid. Dawid tee no, ɔde abufuw kɛse kaa sɛ: “Sɛ́ Yehowa te ase yi, ɔbarima a ɔyɛɛ saa no fata owu!” (2 Sam. 12:1-6) Ná Dawid nim nea ɛwɔ Mose Mmara no mu. Ɛne sɛ, sɛ obi wia oguan a, na ɛsɛ sɛ ɔde nnan hyɛ anan. (Ex. 22:1) Nanso kumfɔ a na Dawid reka ho asɛm yi de, antwa yiye. Ná atemmu no ano yɛ hyew. Nea na Natan reka no, sɛɛ na ɛyɛ mfatoho a ɔde reboa Dawid ma wahu sɛ bɔne a wayɛ no so sen osikani no de koraa. Mmɔborɔhunu a Yehowa yii no adi kyerɛɛ Dawid no, na ɛsen mmɔborɔhunu a anka Dawid beyi no adi akyerɛ osikani a ɔwɔ Natan mfatoho no mu no!—2 Sam. 12:7-13.\nOsikani a na ɔwɔ Natan mfatoho no mu no, Ɔhene Dawid anyi mmɔborɔhunu adi ankyerɛ no (Hwɛ nkyekyɛm 19-20) *\n20. Nea Dawid yɛe no, dɛn na yebetumi asua afi mu?\n20 Hyɛ no nsow sɛ bere a Dawid bo fuwii no, ɔkaa sɛ Nabal ne ne mmarima no nyinaa fata owu. Akyiri yi nso, Dawid kaa sɛ ɛsɛ sɛ wokum osikani a na ɔwɔ Natan mfatoho no mu no. Nhwɛso a ɛto so mmienu yi mu no, yenhu nea enti a ɔbarima a yenim no sɛ ɔwɔ ayamhyehye sɛɛ bebu atɛn atirimɔden so saa. Ma yɛnhwɛ nea na ɛrekɔ so wɔ Dawid asetenam saa bere no. Ná Dawid ahonim reteetee no. Sɛ obi bu atɛn a ano yɛ hyew a, ɛkyerɛ sɛ ɔne Yehowa ntam asɛe. Yesu bɔɔ n’akyidifo kɔkɔ denneennen sɛ: “Munnyae sɛ mubu nkurɔfo atɛn, na wɔammu mo atɛn. Na atɛn a mubu no, ɛno ara na wobebu mo.” (Mat. 7:1, 2) Enti, momma yɛnkɔ so nsuasua yɛn Nyankopɔn a ne “mmɔborɔhunu dɔɔso” no, na yɛnhwɛ yiye na yɛne nkurɔfo anni no atirimɔden so.\n21-22. Nneɛma pɔtee bɛn na yebetumi ayɛ de akyerɛ sɛ yɛwɔ mmɔborɔhunu?\n21 Mmɔborɔhunu nyɛ atenka bi kɛkɛ. Mmom sɛ “ayamhyehye ka obi ma ɔyɛ ade boa afoforo” a, ɛno ne mmɔborɔhunu. Ɛno nti, ɛsɛ sɛ yɛn nyinaa de yɛn ani to fam hwehwɛ wɔn a wohia mmoa wɔ yɛn abusua mu, yɛn asafo mu, ne baabi a yɛte. Yɛyɛ saa a, ɛbɛma yɛanya nnipa bebree a yebetumi ayi mmɔborɔhunu adi akyerɛ wɔn. Obi hia awerɛkyekye anaa? Yebetumi akɔma no aduan anaa yɛayɛ biribi foforo de aboa no anaa? So yebetumi afa obi a wɔasan agye no adamfo na yɛakyekye ne werɛ? Yebetumi aka asɛmpa no akyerɛ nkurɔfo de akyekye wɔn werɛ anaa? Wei yɛ ɔkwan baako a eye paa a yebetumi afa so ayi mmɔborɔhunu adi akyerɛ obiara a yehyia no.—Hiob 29:12, 13; Rom. 10:14, 15; Yak. 1:27.\n22 Sɛ yɛde yɛn ani to fam a, yebehu sɛ hokwan a yɛde beyi mmɔborɔhunu adi akyerɛ nkurɔfo atwa yɛn ho ahyia. Sɛ yeyi mmɔborɔhunu adi kyerɛ nkurɔfo a, yɛn soro Agya a ɔyɛ Onyankopɔn a ne “mmɔborɔhunu dɔɔso” no, hwɛ sɛnea n’ani begye afa!\nAdɛn nti na Yehowa hu nkurɔfo mmɔbɔ?\nDɛn na ɛkyerɛ sɛ obi betumi de ne nan asi fam ateɛ obi so na bere koro no ara yɛaka sɛ wayi mmɔborɔhunu adi akyerɛ no?\nDɛn na ɛbɛboa yɛn ma yɛahu nkurɔfo mmɔbɔ?\nDWOM 43 Aseda Mpaebɔ\n^ nky. 5 Yehowa su a ɛyɛ fɛ no, baako ne mmɔborɔhunu, na ɛyɛ su a ɛsɛ sɛ yɛn mu biara nya. Adesua yi mu no, yɛbɛhwɛ nea enti a Yehowa da mmɔborɔhunu adi kyerɛ yɛn. Afei nso, yɛbɛhwɛ nea enti a yebetumi aka sɛ, sɛ Yehowa reteɛ obi so a, ohu no mmɔbɔ. Ɛno akyi no, yɛbɛhwɛ sɛnea yebetumi ada mmɔborɔhunu adi.\n^ nky. 11 Sɛ wopɛ sɛ wuhu sɛnea wɔn a wɔasan agye wɔn aba asafo no mu betumi asiesie wɔne Onyankopɔn ntam ne sɛnea mpanyimfo no betumi aboa wɔn a, hwɛ asɛm a yɛato din “Sɛnea Wobɛsan Asiesie Wo Ne Yehowa Ntam” a ɛwɔ Ɔwɛn-Aban yi mu no.\n^ nky. 60 MFONI HO NKYERƐKYERƐMU: Papa no gyina ne dan atifi, na wahu sɛ ne ba a ɔkɔbɔɔ ahuhubra no resan aba fie, na wayɛ ntɛm asi fam rekɔyɛ no atuu.\n^ nky. 64 MFONI HO NKYERƐKYERƐMU: Ɔhene Dawid bɔne nti, n’ahonim reteetee no, ɛno nti ɔde abufuw reka sɛ osikani a na ɔwɔ Natan mfatoho no mu no fata owu.\nShare Share Yɛsom Onyankopɔn a Ne “Mmɔborɔhunu Dɔɔso”\nw21 October kr. 8-13\nADESUA ASƐM 40 Dɛn Na Ɛkyerɛ Sɛ Obi a Wayɛ Bɔne Anu Ne Ho Ampa?\nADESUA ASƐM 41 Yɛsom Onyankopɔn a Ne “Mmɔborɔhunu Dɔɔso”\nSɛnea Wobɛsan Asiesie Wo Ne Yehowa Ntam\nADESUA ASƐM 42 Nya Ahotoso Paa Sɛ Woahu Nokware No\nADESUA ASƐM 43 Mpa Abaw!\n1921—Mfe Ɔha a Atwam\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2021\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM October 2021\nShare Share ƆWƐN-ABAN—NEA ADESUA NSƐM WOM October 2021\nƆWƐN-ABAN—NEA ADESUA NSƐM WOM October 2021


Genesis 16 | Intanɛt So Bible| Wiase Foforɔ Nkyerɛaseɛ\nHagar ne Ismael (1-16)\n16 Saa bere no, na Abram yere Sarai nwoo ba biara mmaa no,+ nanso na ɔwɔ Egyptni abaawa bi a wɔfrɛ no Hagar.+ 2 Ɛnna Sarai ka kyerɛɛ Abram sɛ: “Mesrɛ wo tie me. Yehowa asiw m’awo ho kwan. Enti mesrɛ wo, wo ne m’abaawa yi nna, na ebia ɔbɛwo ama me.”+ Na Abram tiee Sarai. 3 Enti Sarai de n’abaawa Hagar a ɔyɛ Egyptni no maa ne kunu Abram waree. Saa bere no, na Abram atena Kaanan asaase so mfe du. 4 Na ɔne Hagar dae, na onyinsɛnee. Bere a ohui sɛ wanyinsɛn no, afei de na n’ani nsɔ ne maame a ɔne no te no bio. 5 Ɛnna Sarai ka kyerɛɛ Abram sɛ: “M’amanehunu yi nyinaa fi wo. Me ara na mede m’abaawa maa wo;* afei a wahu sɛ wanyinsɛn no, n’ani nsɔ me bio. Yehowa mmu me ne wo ntam atɛn.” 6 Enti Abram ka kyerɛɛ Sarai sɛ: “Hwɛ! W’abaawa no wɔ wo nsam. Nea wopɛ biara, fa yɛ no.” Ɛnna Sarai dii n’ani ara ma oguan fii ne nkyɛn. 7 Akyiri yi, Yehowa bɔfo huu no wɔ abura bi ho wɔ sare so wɔ Sur+ kwan so. 8 Na obisaa no sɛ: “Sarai abaawa Hagar, ɛhe na wufi na ɛhe na worekɔ?” Obuae sɛ: “Mifi me maame Sarai nkyɛn na mereguan.” 9 Afei Yehowa bɔfo no ka kyerɛɛ no sɛ: “San kɔ wo maame no nkyɛn na kɔbrɛ wo ho ase ma no.”* 10 Ɛnna Yehowa bɔfo no ka kyerɛɛ no sɛ: “Mɛma w’asefo* adɔɔso paa, na obiara rentumi nkan wɔn.”+ 11 Yehowa bɔfo no toaa so sɛ: “Seesei woanyinsɛn, na wobɛwo ɔbabarima, na to no din Ismael,* efisɛ amanehunu a worefa mu no, Yehowa ate. 12 Wo ba no bɛyɛ sɛ sare so afurum.* Na ɔbɛko atia obiara, na obiara bɛko atia no; baabi a ɔbɛtena no, ɔne ne nuanom nyinaa bedi nhwɛanim.”* 13 Ɛnna ɔbɔɔ Yehowa a ɔne no kasae no din frɛɛ no kae sɛ: “Woyɛ Onyankopɔn a wuhu ade ampa.”+ Na ɔkae sɛ: “Enti m’ani paa na mede ahu nea ohu me no?” 14 Ɛno nti wɔfrɛɛ abura no Beer-Lahai-Roi.* (Ɛwɔ Kades ne Bered ntam.) 15 Na Hagar woo ɔbabarima maa Abram, na Abram too ne ba no din Ismael.+ 16 Bere a Hagar woo Ismael no, na Abram adi mfe 86.\n^ Nt., “too wo kokom.”\n^ Nt., “kɔbrɛ wo ho ase hyɛ ne nsa ase.”\n^ Ɛkyerɛ, “Onyankopɔn Atie.”\n^ Anaa “wuram afurum.” Ɛbɛyɛ sɛ ɛkyerɛ obi a ɔyɛ nea ɔno ara pɛ.\n^ Ebetumi nso akyerɛ, “ɔne ne nuanom nyinaa bedi asi.”\n^ Ɛkyerɛ, “Ɔteasefo a Ohu Me No Abura.”


Asetenam Nsɛm: Mayɛ Biribiara Ama Nnipa Ahorow Nyinaa | Denton Hopkinson\nKENKAN WƆ Acholi Afrikaans Albanian Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nDenton Hopkinson anom asɛm\n“Sɛ wobɔ asu a, megya wo ho akɔ!” Wei ne asɛm a me papa ka de hunahunaa me maame wɔ afe 1941 mu. Ahunahuna no nyinaa akyi no, me maame bɔɔ asu de kyerɛe sɛ wahyira ne ho so ama Yehowa Nyankopɔn. Enti me papa nso yɛɛ nea ɔkae no, na ogyaw yɛn hɔ. Saa bere no, na madi mfe nwɔtwe pɛ.\nANSA na saa asɛm no resi no, na manya nokware no ho anigye dedaw. Ná me maame agye Bible ho nhoma ahorow, na na m’ani gye emu nsɛm no ho paa, titiriw emu mfonini no. Ná me papa mpɛ sɛ me maame bɛkyerɛkyerɛ me nneɛma a ɔresua no. Nanso, mibisaa nsɛm pii efisɛ na mepɛ sɛ mete nneɛma ase. Enti bere biara a me papa nni fie no, me maame ne me suaa ade. Ɛno nti, me nso mihyiraa me ho so maa Yehowa. Wɔbɔɔ me asu bere a na madi mfe du wɔ Blackpool, England, afe 1943.\nMIFII ASE SOM YEHOWA\nEfi saa bere no rekɔ no, me ne me maame boom kɔɔ asɛnka daa. Ná yɛde gramafon na ɛka Bible mu asɛm kyerɛ nkurɔfo. Ná emu duru bɛyɛ nkaribo du (kilogram 4.5). Wo de, hwɛ sɛ wɔde afiri a emu yɛ duru saa asoa abarimaa kumaa te sɛ me!\nMidii mfe 14 no, na mepɛ sɛ meyɛ akwampae adwuma. Enti me maame kae sɛ, me ne anuanom somfo (seesei wɔfrɛ no ɔmansin sohwɛfo) no mmɔ ho nkɔmmɔ. Anuanom somfo no hyɛɛ me nkuran sɛ minsua nsaanodwuma bi a mede bɛhwɛ me ho bere a mereyɛ akwampae adwuma no. Enti misuaa nsaanodwuma bi. Bere a meyɛɛ saa adwuma no mfe mmienu no, me ne ɔmansin sohwɛfo foforo bɔɔ akwampae adwuma no ho nkɔmmɔ. Onua no kae sɛ: “Yɛ nea wopɛ sɛ woyɛ no!”\nEnti April 1949 no, me ne me maame tɔn nkongua a egu dan a na yɛahan no mu no bi, na yɛde bi nso kyɛɛ afoforo. Afei, yetu kɔɔ Middleton a ɛbɛn Manchester no kofii ase yɛɛ akwampae adwuma wɔ hɔ. Abosome nnan akyi no, mepaw onua bi sɛ nea me ne no bɛyɛ akwampae adwuma. Baa dwumadibea no kae sɛ me ne onua no ntu nkɔboa asafo foforo bi a na wɔatew wɔ Irlam. Me maame nso ne onuawa foforo boom yɛɛ akwampae adwuma wɔ asafo foforo mu.\nEsiane sɛ na anuanom a wɔfata pii nni asafo foforo no mu nti, ɛwom sɛ na madi mfe 17 pɛ de, nanso wɔmaa me ne onua a ɔka me ho no hwɛɛ asafo nhyiam ahorow so. Akyiri yi, wɔma mekɔɔ Buxton Asafo a na emu adawurubɔfo nnɔɔso na wohia mmoa no mu. Mahu paa sɛ, dwumadi ahorow a wɔde maa me saa bere no siesiee me maa ɔsom hokwan ahorow a na wɔde bɛma me akyiri yi no.\nYɛne afoforo rebɔ baguam kasa ho dawuru wɔ Rochester, New York, 1953\nAfe 1951 no, mehyehyɛɛ akwammisa krataa sɛ mepɛ sɛ mekɔ Ɔwɛn Aban Gilead Bible Sukuu. Nanso, December 1952 no, wɔtoo nsa frɛɛ me sɛ menkɔ sraadi. Meka kyerɛɛ wɔn sɛ meyɛ bere nyinaa somfo, enti wonyi me mfi mu. Nanso, bere a wɔde me kɔɔ asɛnnibea no, asɛnnibea no annye nea mekae no antom. Enti wɔde me too afiase abosome nsia. Bere a na meda afiase no na wɔtoo nsa frɛɛ me sɛ menkɔ Gilead adesuakuw a ɛto so 22 no bi. Enti July 1953 na mede po so hyɛn a wɔfrɛ no Georgic kɔɔ New York.\nBere a miduu New York no, minyaa hokwan kɔɔ Wiase Foforo Asafo Ɔmantam Nhyiam a wɔyɛe afe 1953 no bi. Ɛno akyi no, mefaa keteke kɔɔ South Lansing, New York, baabi a na sukuu no wɔ no. Esiane sɛ na woyii me fii afiase nkyɛe nti, na sika a ɛwɔ me ho sua. Enti bere a misi fii keteke no mu no, bɔs a meforo kɔɔ South Lansing no, mebɔɔ bosea sɛnt 25 fii obi a me ne no te bɔs no mu nkyɛn ansa na meretumi atua ka.\nMEKƆSOMEE WƆ AMANNƆNNE\nGilead Sukuu no tetee yɛn paa ma yehuu sɛnea ‘yɛbɛyɛ biribiara ama nnipa ahorow nyinaa’ wɔ yɛn asɛmpatrɛw adwuma no mu. (1 Kor. 9:22) Wɔde me ne Paul Bruun, ne Raymond Leach kɔɔ Philippines. Yɛtwɛn abosome dodow bi ansa na yɛn nsa reka tumi krataa a yɛde betu kwan no. Ɛno akyi no, yɛtenaa po so hyɛn mu kɔfaa Rotterdam, Mediterranea Po, Suez Suka, India Po, Malaysia, ne Hong Kong. Yedii nnafua 47 wɔ po so! Yeduu Manila November 19, 1954.\nMe ne Raymond Leach a me ne no yɛɛ asɛmpatrɛw adwuma no tenaa po so hyɛn mu nnafua 47 kɔɔ Philippines\nAfei, mifii ase sɛ mesua amammerɛ foforo, ɔman foforo mu asetena, na masua kasa foforo. Nanso, mfiase no, wɔde yɛn baasa nyinaa kɔɔ asafo bi a ɛwɔ Quezon City mu. Ná asasesin no mufo pii ka Borɔfo kasa. Enti abosome nsia akyi no, Tagalog kasa no nsɛmfua kakraa bi pɛ na na yenim. Nanso, na ɔsom hokwan foforo a wɔde bɛma yɛn no bɛboa yɛn ama yɛate kasa no.\nDa bi, wɔ May 1955 mu no, me ne Onua Leach fi asɛnka baa fie behui sɛ nkrataa bi a wɔakyerɛw abrɛ yɛn gu yɛn dan mu. Yehui sɛ wɔama yɛn ɔsom adwuma foforo sɛ yɛnkɔyɛ amansin so ahwɛfo. Ná madi mfe 22 pɛ, nanso ɔsom hokwan foforo yi ma ‘mebɛyɛɛ biribiara maa nnipa ahorow nyinaa’ wɔ akwan foforo so.\nMerema baguam kasa wɔ Bicol kasa mu wɔ ɔmansin nhyiam ase\nNhwɛso bi ni. Baguam kasa a midii kan mae bere a mebɛyɛɛ ɔmansin sohwɛfo no, memaa no wɔ petee mu wɔ akuraase sotɔɔ bi anim. Ankyɛ na mihui sɛ, saa bere no, sɛ yɛka baguam kasa a, wɔ Philippines no, na wɔma no wɔ baguam ankasa! Bere a mesrasraa asafo ahorow a ɛwɔ ɔmansin no mu no, memaa kasa wɔ mpata ase, gua so, adan a ɔmanfo bɔ gua wom anim, mmeae a wɔbɔ baskɛtbɔɔl, mmeae a ɔmanfo tena gye wɔn ahome, ne mpɛn pii no, mmɔnten so wɔ nkurow akɛse mu. Bere bi, wɔ San Pablo City no, nsu tɔe ma mantumi amma baguam kasa wɔ gua so. Enti meka kyerɛɛ anuanom a wodi anim no sɛ yɛnkɔma ɔkasa no wɔ Ahenni Asa so. Ɛno akyi no, esiane sɛ yɛamma ɔkasa no wɔ baguam nti, na anuanom no ntumi nhu sɛ wɔnyɛ nhyiam no ho kyerɛwtohɔ sɛ baguam nhyiam anaa!\nNá metena anuanom fie bere nyinaa. Ɛwom sɛ na anuanom afie yɛ nketenkete de, nanso bere nyinaa na ɛhɔ tew. Ná metaa da kɛtɛ a wɔde asɛ fam so. Ɛhɔnom aguare no, sɛ obi gyina hɔ reguare a, na nkurɔfo a wɔwɔ abɔnten tumi hu no. Enti misuaa sɛnea meguare wɔ petee mu. Ná mede trotro ne bɔs na etutu akwan, na sɛ merekɔ nsupɔw foforo so a, ɛtɔ da a na metena hyɛmma mu. Mfe a mede ayɛ ɔsom adwuma no nyinaa mu no, minnyaa m’ankasa me kar da.\nAsɛnka adwuma a meyɛe ne asafo ahorow a mesrasraa wɔn no boaa me ma misuaa Tagalog kasa no. Obiara anhyɛ da ankyerɛ me kasa no, na mmom sɛ me ne anuanom kɔ asɛnka a, na mitie nea wɔka no. Ná meyɛ saa ara nso wɔ asafo nhyiam ase. Ná anuanom pɛ sɛ wɔboa me ma misua kasa no, na m’ani sɔɔ sɛnea wonyaa me ho abotare ne sɛnea wɔtenetenee me no.\nBere kɔɔ so no, ɔsom hokwan afoforo a minyae no ma meyɛɛ nsakrae pii. Afe 1956 no, Onua Nathan Knorr baa Philippines, na yɛyɛɛ nhyiam kɛse bi. Wɔmaa me dwumadi sɛ me ne ɔmanfo nni nhyiam no ho nkitaho. Ná menyɛɛ adwuma a ɛte saa da, nanso afoforo yii wɔn yam boaa me. Bɛyɛ afe baako akyi no, yɛsan yɛɛ nhyiam kɛse a ɛte saa wɔ ɔman no mu. Onua Frederick Franz a na ɔwɔ wiase nyinaa adwumayɛbea ti no baa bi. Ná meyɛ nhyiam no sohwɛfo, na misuaa biribi fii sɛnea Onua Franz bɔɔ mmɔden sɛ ɔne nkurɔfo no bɛbɔ no mu. Anuanom a wɔwɔ hɔ no ani gyei sɛ Onua Franz hyɛɛ Philippinesfo atade a wɔfrɛ no barong Tagalog no maa baguam kasa no.\nBere a wɔpaw me sɛ ɔmantam sohwɛfo no, ɛho behiae sɛ mesan yɛ nsakrae foforo. Saa bere no, ɛkame ayɛ sɛ na yeyi sini a wɔato din The Happiness of the New World Society no wɔ mmɔnten so bere nyinaa. Ɛtɔ mmere bi a, na nkoekoemmoa haw yɛn. Afiri a yɛde yi sini no kanea na na ɛtwetwe wɔn. Sɛ wɔkɔhyɛ afiri no mu a, na wɔaka mu. Sɛ yeyi sini no wie na yɛreyiyi nkoekoemmoa no afi afiri no mu a, na ɛyɛ adwuma kɛse paa! Ná nhyehyɛe a yɛyɛ de yi sini no nna fam. Nanso, bere a yeyii sini no kyerɛɛ nkurɔfo ma wohui sɛ Yehowa ahyehyɛde no wɔ wiase baabiara no, ɛmaa yɛn koma tɔɔ yɛn yam.\nWɔ mmeae bi no, Katolek asɔfo hyɛɛ atumfoɔ no sɛ mma wɔmpene mma yɛnyɛ nhyiam. Bere biara a yɛbɛma ɔkasa wɔ baabi a ɛbɛn wɔn asɔredan no nso, na wɔbɔ wɔn dɔn denneennen de tuatua yɛn aso. Nanso, adwuma no nyaa nkɔso. Seesei nnipa pii a na wɔwɔ mmeae a ɛte saa abɛyɛ Yehowa asomfo.\nƆSOM HOKWAN AHOROW A ƐMA ƐHO BEHIAE SƐ MEYƐ NSAKRAE PII\nAfe 1959 no, me nsa kaa krataa sɛ menkɔsom wɔ baa dwumadibea. Wei ma misuaa nneɛma foforo pii. Bere bi akyi no, wɔma mekɔsrasraa baa dwumadibea ahorow wɔ aman foforo so sɛ dantaban sohwɛfo. Saa nsrahwɛ no mu baako mu na mihuu Janet Dumond. Ná ɔyɛ ɔsɛmpatrɛwfo wɔ Thailand. Yedii nkrataakyerɛw kosii bere bi, na akyiri yi, yɛwaree. Yɛabom asom sɛ awarefo mfe 51 ni.\nMe ne Janet wɔ Philippines nsupɔw pii no baako so\nYɛka ne nyinaa bom a, masrasra Yehowa nkurɔfo wɔ aman 33 so. Ɛyɛ me anisɔ paa sɛ ɔsom hokwan ahorow a midii kan nyae no siesiee me ma mihuu sɛnea me ne nnipa ahorow nyinaa bɛtena! Saa nsrahwɛ yi abue m’adwenem paa, na aboa me ama mahu sɛnea Yehowa da ne dɔ adi kyerɛ nnipa ahorow nyinaa.—Aso. 10:34, 35.\nYɛkɔ asɛnka bere nyinaa\nMEDA SO ARA REYƐ NSAKRAE\nYɛn ani agye paa sɛ yɛne yɛn nuanom a wɔwɔ Philippines abom resom! Adawurubɔfo dodow a na ɛwɔ ha bere a edi kan a mebaa ha no abu abɔ ho mpɛn du seesei. Me ne Janet da so resom wɔ Philippines baa dwumadibea a ɛwɔ Quezon City no. Ɛwom sɛ mede bɛboro mfe 60 na asom wɔ amannɔne de, nanso mahu sɛ ɛho da so ara hia sɛ meyɛ nsakrae na meyɛ nea Yehowa bɛka biara. Nsakrae a wɔayɛ wɔ ahyehyɛde no mu nnansa yi ama ɛho abehia sɛ yɛkɔ so da ntease adi wɔ Onyankopɔn som mu ne bere a yɛresom yɛn nuanom.\nAdansefo dodow a ɛrenya nkɔanim no ma yɛn ani gye bere nyinaa\nBiribiara a yehu sɛ Yehowa na ɔrekyerɛ sɛ yɛnyɛ no, yegye tom, na wei ama yɛanya abotɔyam paa. Yɛabɔ mmɔden nso sɛ yɛbɛyɛ nsakrae biara a ɛho hia na ama yɛatumi asom yɛn nuanom yiye. Nokwasɛm ne sɛ, yɛasi yɛn bo sɛ, sɛ ɛyɛ Yehowa pɛ a, yɛde yɛn nkwa nna a aka nyinaa ‘bɛyɛ biribiara ama nnipa ahorow nyinaa.’\nYɛda so ara resom wɔ baa dwumadibea wɔ Quezon City


Bible Mu Nsɛm Ɔbɔfo Ba Maria Nkyɛn - Yehowa Adansefo Intanɛt Dwumadibea\nƆBEA a ne ho yɛ fɛ yi yɛ Maria. Ɔyɛ Israelni bea, a ɔte Nasaret. Na Onyankopɔn nim sɛ ɔyɛ onipa pa. Ɛno nti na ɔsomaa ne bɔfo Gabriel ma ɔne no bɛkasae. Wunim nea Gabriel bɛka kyerɛɛ Maria? Ma yɛnhwɛ.\nGabriel ka kyerɛɛ no sɛ: ‘Mikyia wo, wo a wɔadom wo. Yehowa ka wo ho.’ Ná Maria nhuu saa nipa yi da. Ɛhaw no, efisɛ na onnim nea ɔkyerɛ. Nanso ɛhɔ ara na Gabriel maa Maria koma tɔɔ ne yam.\nƆkae sɛ: ‘Maria, nsuro. Yehowa ani gye wo ho. Ɛno nti ɔrebɛyɛ ade kɛse bi ama wo. Ɛrenkyɛ wobɛwo ba. Ɛsɛ sɛ wofrɛ no Yesu.’\nGabriel toaa so kyerɛkyerɛɛ mu sɛ: ‘Abofra yi bɛyɛ kɛse, na wɔbɛfrɛ no Ɔsorosoro Nyankopɔn no Ba. Yehowa bɛyɛ no ɔhene, te sɛ Dawid. Nanso Yesu bedi hene daa daa, na n’ahenni to rentwa da!’\nMaria bisae sɛ: ‘Ɛbɛyɛ dɛn na eyi nyinaa aba? Menwaree. Me ne ɔbarima ntrae da, enti ɛbɛyɛ dɛn na mawo ba?’\nGabriel buae sɛ: ‘Onyankopɔn tumi bɛba wo so. Enti wɔbɛfrɛ abofra no Onyankopɔn Ba.’ Afei ɔka kyerɛɛ Maria sɛ: ‘Kae wo busuani Elisabet. Nkurɔfo kae sɛ wabɔ aberewa dodo sɛ ɔbɛwo. Nanso ɛrenkyɛ ɔbɛwo. Enti woahu, biribiara nni hɔ a Onyankopɔn ntumi nyɛ.’\nAmonom hɔ ara Maria kae sɛ: ‘Meyɛ Yehowa afenaa! Nea woaka no mmra mu saa wɔ me so.’ Afei ɔbɔfo no fii hɔ kɔe.\nMaria yɛɛ ntɛm kɔɔ Elisabet nkyɛn. Bere a Elisabet tee Maria nne no, abofra a ɔwɔ Elisabet yam no de anigye huruwii. Ná Onyankopɔn honhom ahyɛ Elisabet ma, enti ɔka kyerɛɛ Maria sɛ: ‘Wɔahyira wo kɛse wɔ mmea mu.’ Maria ne Elisabet trae bɛyɛ asram abiɛsa, na afei ɔsan kɔɔ ne kurom Nasaret.\nNá ɔbarima bi a wɔfrɛ no Yosef rebɛware Maria. Nanso bere a Yosef hui sɛ Maria anyinsɛn no, wansusuw sɛ ɛsɛ sɛ ɔware no. Ɛnna Onyankopɔn bɔfo ka kyerɛɛ no sɛ: ‘Nsuro sɛ wobɛware Maria. Efisɛ Onyankopɔn na ama no ɔba.’ Enti Maria ne Yosef waree, na wɔtwɛnee ma wɔwoo Yesu.\nLuka 1:26-56; Mateo 1:18-25.\nHena ne ɔbea a ɔwɔ mfonini no mu no?\nDɛn na Gabriel ka kyerɛɛ Maria?\nNsɛm bɛn na Gabriel ka de kyerɛɛ Maria sɛ ɔbɛwo ba bere a ɔne ɔbarima ntrae da no?\nDɛn na esii bere a Maria kɔsraa ne busuani Elisabet no?\nAdwene bɛn na Yosef nyae bere a ohui sɛ Maria anyinsɛn no, nanso dɛn nti na ɔsesaa n’adwene?\nKenkan Luka 1:26-56.\nDɛn na Luka 1:35 ka de kyerɛ sɛ bere a woyii Onyankopɔn Ba no nkwa fii soro bɛhyɛɛ Maria awotwaa mu no, Onyankopɔn bɔɔ ho ban fii sintɔ a Adam de awo yɛn mu? (Hag. 2:11-13; Yoh. 6:69; Heb. 7:26; 10:5)\nƆkwan bɛn so na wɔhyɛɛ Yesu anuonyam mpo ansa na wɔrewo no? (Luka 1:41-43)\nNhwɛso pa bɛn na Maria yɛ maa Kristofo a wɔwɔ hɔ nnɛ a wɔn nsa ka ɔsom mu hokwan soronko no? (Luka 1:38, 46-49; 17:10; Mmeb. 11:2)\nKenkan Mateo 1:18-25.\nƐwom sɛ wɔanhyɛ da amfa edin Imanuel amma Yesu de, nanso ɔkwan bɛn so na dwuma a odii sɛ onipa no ma nea ɛkyerɛ no nyaa mmamu? (Mat. 1:22, 23; Yoh. 14:8-10; Heb. 1:1-3)\nOnyankopɔn De Amanneɛbɔ Mmienu Bi Too Dwa\nƆbɔfo Gabriel de amanneɛbɔ bi a obiara ntee bi da too dwa.\nMaria—“Hwɛ! Meyɛ Yehowa Afenaa!”\nDɛn na mmuae a Maria de maa ɔbɔfo Gabriel no ma yehu fa ne gyidi ho? Su pa afoforo bɛn na ɔdaa no adi?


Sɛnea Yenya Sika De Yɛ Ahenni Adwuma No | Onyankopɔn Ahenni\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tatar Telugu Thai Tigrinya Tiv Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nSɛnea Yenya Sika De Yɛ Ahenni Adwuma No\nNea enti a Yehowa nkurɔfo yi sika de boa Ahenni adwuma no ne ɔkwan a wɔfa so yɛ saa\n1, 2. (a) Mmuae bɛn na Onua Russell de maa ɔsɔfo bi a na ɔpɛ sɛ ohu sɛnea Bible Asuafo no nya sika de yɛ wɔn adwuma no? (b) Dɛn na yebesusuw ho wɔ saa ti yi mu?\nƐDA bi, Reformed Asɔre mu sɔfo bi a na ɔpɛ sɛ ohu ɔkwan a Bible Asuafo no fa so nya sika no baa Onua Charles T. Russell nkyɛn bebisaa no ɛho asɛm.\nOnua Russell kae sɛ, “Yennyigye sika.”\nƆsɔfo no bisae sɛ, “Na moyɛ dɛn nya sika?”\nRussell buaa no sɛ, “Sɛ meka nokware a ɛwom paa kyerɛ wo a, worennye nni da. Sɛ nkurɔfo ba yɛn nhyiam a, yɛmmfa mprɛte mmfa wɔn anim. Nanso, wohu sɛ yehia sika. Ɛyɛ a wɔka sɛ, ‘Sɛ́ wotua asa yi ho ka . . . Ɛnde, ahe na yebetumi ayi de aboa?’ ”\nAsɛm no yɛɛ ɔsɔfo no nwonwa, na ɔhwɛɛ Onua Russell anim dinn.\nRussell toaa so sɛ, “Nokware turodoo na mereka akyerɛ wo no. Ɛyɛ a wobisa me sɛ, ‘Ahe na yebetumi ayi de aboa?’ Sɛ obi wɔ ahode ne sika a, ɔpɛ sɛ ɔde boa Awurade adwuma no. Na sɛ onni bi nso a, dɛn nti na ɛsɛ sɛ yɛhyɛ no?” *\n2 Nokwasɛm ne sɛ, “nokware turodoo” na na Onua Russell reka no. Efi bere tenten na Onyankopɔn nkurɔfo afi wɔn pɛ mu ayi ntoboa de aboa nokware som. Wɔ saa ti yi mu no, yebesusuw nhwɛso bi a ɛwɔ Kyerɛwnsɛm no mu ne yɛn bere yi so de ho. Bere a yɛresusuw sɛnea nnɛ yenya sika de yɛ Ahenni adwuma no ho no, ɛsɛ sɛ yɛn mu biara bisa ne ho sɛ, ‘Dɛn na metumi ayɛ de aboa Ahenni no?’\n‘Obiara a Ne Koma Ka no Mfa Nneɛma Mmra’\n3, 4. (a) Ahotoso bɛn na Yehowa wɔ wɔ n’asomfo mu? (b) Dɛn na Israelfo no yɛe de boae ma wosii ntamadan no?\n3 Yehowa wɔ n’asomfo anokwafo mu ahotoso. Onim sɛ sɛ wonya hokwan no a, wobeyi wɔn yam de nea wɔwɔ ama de akyerɛ sɛ wɔahyira wɔn ho so ama no. Momma yɛnhwɛ nneɛma abien a ɛkɔɔ so wɔ Israelfo abakɔsɛm mu.\n4 Bere a Yehowa yii Israelfo fii Egypt no, ɔka kyerɛɛ wɔn sɛ wonsi ntamadan a wɔbɛsom wom. Ná ntamadan no a wobesi na wɔasiesie mu no begye sika pii. Yehowa ka kyerɛɛ Mose sɛ ɔmma nkurɔfo no mfa nea wɔwɔ mmɛboa adwuma no. Asɛm a Yehowa kae ne sɛ: “Obiara a ne koma ka no no mfa nneɛma . . . mmrɛ Yehowa.” (Ex. 35:5) Dɛn na nkurɔfo a ‘wɔhyɛɛ wɔn atirimɔden so ma wɔyɛɛ nkoadwuma biara’ bi wɔ bere tiaa bi a na atwam no yɛe wɔ asɛm yi ho? (Ex. 1:14) Woyii wɔn yam de sika kɔkɔɔ, dwetɛ, ne nneɛma foforo a ɛsom bo a ɛbɛyɛ sɛ wonyaa emu dodow no ara fii Egyptfo a na wɔyɛ wɔn wuranom hɔ no bɛboaa adwuma no. (Ex. 12:35, 36) Israelfo no de nneɛma a na wohia no bae araa ma ɛboroo so ma enti wɔma ‘wogyaee nneɛma a wɔde ba no.’—Ex. 36:4-7.\n5. Bere a Dawid de hokwan maa Israelfo no sɛ wonyi ntoboa no, dɛn na wɔyɛe?\n5 Eyi akyi bɛyɛ mfe 475 no, Dawid yii sika fii ‘n’agyapade a ɛsom bo’ mu sɛ wɔmfa nsi asɔrefie a ɛno ne ɔdan a wodii kan sii a na wɔsom nokware Nyankopɔn no wom wɔ asase so no. Afei, ɔde hokwan maa ne nuanom Israelfo no, na obisaa wɔn sɛ: “Hena na wayi ne yam sɛ ɔde biribi bɛhyɛ ne nsam ama Yehowa?” Enti, nkurɔfo no nso fi wɔn “koma nyinaa mu . . . yii ntoboa maa Yehowa.” (1 Be. 29:3-9) Esiane sɛ na Dawid nim sɛ Yehowa ankasa na ɔmaa wɔn nsa kaa saa nneɛma no nti, ɔka kyerɛɛ no wɔ mpaebɔ mu sɛ: “Wo na ade nyinaa wɔ wo, na wo ara wo nsam na efi na yɛasan de ama wo.”—1 Be. 29:14.\n6. Dɛn nti na yehia sika na ama yɛatumi ayɛ Ahenni adwuma no nnɛ, na nsɛmmisa bɛn na ɛsɔre?\n6 Mose ne Dawid mu biara anhyɛ Onyankopɔn nkurɔfo sɛ wonyi ntoboa. Mmom no, nkurɔfo no ankasa fi wɔn komam de nea wɔwɔ mae. Na ɛnnɛ nso ɛ? Yɛn nyinaa nim sɛ adwuma a Onyankopɔn Ahenni no reyɛ no gye sika. Sɛ yebetumi atintim Bible ne Bible ho nhoma na yɛasan akyekyɛ a, egye sika pii, na saa ara nso na yehia sika na ama yɛatumi asisi mmeae a yehyiam ne baa dwumadibea ahorow. Afei nso, sɛ atoyerɛnkyɛm to yɛn nuanom a, egye sika na ama yɛatumi akɔboa wɔn ntɛm. Eyi ma nsɛmmisa bi a ɛho hia sɔre sɛ: Yɛyɛ dɛn nya sika de yɛ eyinom nyinaa? So ɛsɛ sɛ wɔhyɛ Ɔhene no akyidifo ansa na wɔayi ntoboa?\n“Yɛremmisa na Yɛrensrɛ Nnipa sɛ Wɔmmoa Yɛn Da”\n7, 8. Dɛn nti na Yehowa nkurɔfo nsrɛsrɛ sika mfi afoforo hɔ?\n7 Onua Russell ne ne mfɛfo no ansuasua ɔkwan a Kristoman mu asɔre ahorow no fa so gyigye sika no. Wɔ Ɔwɛn-Aban a ɛto so abien a wotintimii no mu no, Russell kae wɔ asɛm bi a n’asɛmti ne “Wopɛ ‘Ɔwɛn-Aban’ Anaa?” no mu sɛ: “Yegye di sɛ YEHOWA na ɔtaa ‘Ɔwɛn-Aban’ no akyi, na bere a eyi te saa no, yɛremmisa na yɛrensrɛ nnipa sɛ wɔmmoa yɛn da. Sɛ Ɔno a ɔka sɛ: ‘Mmepɔw so sika ne dwetɛ nyinaa wɔ me’ no antumi amfa sika a ehia no amma a, yɛbɛte ase sɛ bere adu sɛ yegyae nsɛmma nhoma no tintim.” (Hag. 2:7-9) Bɛboro mfe 130 ni a ɔkaa saa asɛm no, Ɔwɛn-Aban no ne ahyehyɛde a etintim saa nsɛmma nhoma no renya nkɔso paa!\n8 Yehowa nkurɔfo nsrɛsrɛ sika. Wɔmfa mprɛte mfa nkurɔfo anim anaa wɔnkyerɛkyerɛw nkrataa nkɔma nkurɔfo mfa nsrɛsrɛ sika. Saa ara nso na wɔntow kyakya, anaa wɔmmɔ afɔre mfa mpɛ sika. Wodi asɛm bi a Ɔwɛn-Aban no kae bere bi a atwam no akyi. Ɛkae sɛ: “Yenim paa sɛ ɛnyɛ papa sɛ yɛbɛsrɛsrɛ sika de ayɛ Awurade adwuma sɛnea asɔre afoforo yɛ no . . . Yɛn de, yesusuw sɛ Awurade ani nnye akwan horow a wɔfa so pɛ sika wɔ ne din mu no ho, ɔmpene so, na saa ara nso na onhyira wɔn a wɔma wɔn sika no anaa adwuma a wɔde yɛ no so.” *\n“Obiara Nyɛ no Sɛnea Wasusuw Wɔ Ne Komam”\n9, 10. Ade biako bɛn nti na yefi yɛn pɛ mu yi ntoboa?\n9 Enhia sɛ wɔhyɛ yɛn a yɛyɛ Ahenni no manfo a yɛwɔ hɔ nnɛ no ansa na yɛayi ntoboa. Mmom no, yɛde anigye yi sika ne nneɛma foforo de boa Ahenni adwuma no. Dɛn nti na yefi yɛn koma nyinaa mu yi ntoboa? Momma yensusuw nneɛma abiɛsa bi a enti yɛyɛ saa no ho nhwɛ.\n10 Nea edi kan, yefi yɛn pɛ mu yi ntoboa efisɛ yɛdɔ Yehowa, na yɛpɛ sɛ yɛyɛ “nea ɛsɔ n’ani.” (1 Yoh. 3:22) Nokwasɛm ne sɛ, sɛ Yehowa hu sɛ ne somfo bi fi ne komam reyi biribi de aboa ne som a, n’ani sɔ paa. Momma yɛnhwɛ asɛm a ɔsomafo Paulo ka faa ntoboa a Kristofo yi no ho. (Monkenkan 2 Korintofo 9:7.) Nokware Kristoni de, ɛnyɛ amemenemfe anaa ɔhyɛ so na oyi ntoboa. Mmom no, nea “wasusuw wɔ ne komam” no na oyi. * Eyi kyerɛ sɛ, ansa na obeyi ntoboa no, na wasusuw ho ahu sɛ biribi wɔ hɔ a ehia sɛ ɔyɛ, na ɔhwɛ ɔkwan a obetumi afa so ayɛ saa. Obi a ɔte saa no da Yehowa koma so paa efisɛ “Onyankopɔn dɔ nea ɔtew n’anim ma.” Bible nkyerɛase foforo bi ka sɛ: “Onyankopɔn dɔ onipa a ɔpɛ adekyɛ.”\nYɛn nuanom nkumaa a wɔwɔ Mozambique no nso ani gye ho sɛ wobeyi ntoboa\n11. Dɛn na ɛka yɛn ma yɛde akyɛde a eye paa ma Yehowa?\n11 Nea ɛto so abien, yebu nneɛma a yɛde yi ntoboa no sɛ ɔkwan a yɛnam so da Yehowa ase wɔ sɛnea wahyira yɛn pii no ho. Momma yɛnhwɛ nnyinasosɛm bi a ɛka koma a na ɛwɔ Mose Mmara no mu. (Monkenkan Deuteronomium 16:16, 17.) Sɛ Israelfo mmarima rekɔ afahyɛ abiɛsa a na wodi no afe afe no a, na ɛsɛ sɛ wɔn mu biara ‘hwɛ sɛnea Yehowa ahyira no no ho’ de akyɛde brɛ no. Enti, ansa na ɔbarima biara bɛkɔ afahyɛ no, na ɛsɛ sɛ ɔhwɛ nhyira a wanya na ɔhwehwɛ ne komam hu akyɛde a eye sen biara a obetumi de akɔ. Saa ara na sɛ yedwinnwen akwan a Yehowa afa so ahyira yɛn no ho a, ɛkanyan yɛn ma yɛde akyɛde a edi mũ brɛ no. Sɛ yefi yɛn koma nyinaa mu de akyɛde—a honam fam nneɛma ka ho—brɛ Yehowa a, ɛkyerɛ sɛ yɛn ani sɔ nhyira a wama yɛanya no.—2 Kor. 8:12-15.\n12, 13. Ɔkwan bɛn so na ntoboa a yefi yɛn pɛ mu yi no kyerɛ sɛ yɛdɔ Ɔhene no, na ahe na obiara yi?\n12 Nea ɛto so abiɛsa, ntoboa a yefi yɛn pɛ mu yi no kyerɛ sɛ yɛdɔ Ɔhene Yesu Kristo. Ɔkwan bɛn so? Wo de, susuw asɛm a Yesu ka kyerɛɛ n’asuafo no anadwo a etwa to wɔ n’asase so asetena mu no ho hwɛ. (Monkenkan Yohane 14:23.) Yesu kae sɛ: “Sɛ obi dɔ me a, obedi m’asɛm so.” Yesu ahyɛde a ɛne sɛ yɛnka Ahenni no ho asɛmpa no wɔ asase so nyinaa no ka ‘n’asɛm’ no ho. (Mat. 24:14; 28:19, 20) Sɛ yɛyɛ nea yebetumi nyinaa—sɛ́ ɛyɛ yɛn bere, yɛn ahoɔden, ne yɛn ahode—de boa Ahenni no ho asɛmpaka adwuma no a, na yɛredi ‘n’asɛm’ so. Yɛnam saa a yɛyɛ no so da no adi sɛ yɛdɔ Mesia Ahenni no so Hene no.\n13 Nokwasɛm ne sɛ, esiane sɛ yɛyɛ Ahenni no manfo anokwafo nti, yɛpɛ sɛ yefi yɛn koma nyinaa mu yi ntoboa de boa Ahenni no. Ntoboa ahe na ɛsɛ sɛ yɛn mu biara yi? Eyi yɛ ankorankoro asɛm. Obiara yɛ nea n’ahoɔden betumi. Nanso, yɛn nuanom dodow no ara na wonni wiase yi mu ahode pii. (Mat. 19:23, 24; Yak. 2:5) Ne nyinaa akyi no, esiane sɛ saafo no nim sɛ Yehowa ne ne Ba no ani sɔ ntoboa ketewaa bi a wofi wɔn komam yi no nti, ɛma wɔn koma tɔ wɔn yam.—Mar. 12:41-44.\nƆkwan Bɛn na Asafo no Fa So Nya Sika?\n14. Ɔkwan bɛn na Yehowa Adansefo faa so de nhoma maa afoforo wɔ mfe pii mu?\n14 Wɔ mfe pii mu no, na Yehowa Adansefo de Bible ho nhoma ma afoforo gye ho ntoboa. Ná ntoboa a wogye no wɔ fam paa sɛnea ɛbɛyɛ a wɔn a wonni bi mpo nsa betumi aka nhoma no bi. Nokwasɛm ne sɛ, sɛ na ofiewura bi ani gye asɛm no ho nanso ɔrentumi nyi ntoboa a, na Ahenni no ho adawurubɔfo fi wɔn pɛ mu de nhoma no ma no. Nea na ehia wɔn paa ne sɛ wɔde nhoma no bɛma nnipa komapafo a wobetumi akenkan anya so mfaso.\n15, 16. (a) Efi afe 1990 no, nsakrae bɛn na Akwankyerɛ Kuw no yɛe wɔ ɔkwan a yɛfa so de nhoma ma mu? (b) Akwan bɛn na yɛfa so yi ntoboa? (Hwɛ adaka a n’asɛmti ne “ Dɛn na Wɔde Yɛn Ntoboa no Yɛ?” no nso.)\n15 Wɔ afe 1990 no, Akwankyerɛ Kuw no fii ase yɛɛ nsakrae wɔ ɔkwan a yɛfa so de nhoma ma mu. Wofii eyi ase wɔ United States, na efi saa afe no, wɔde nhoma ahorow maa nkurɔfo a na wontwa bo nto so. Krataa bi a wɔde kɔmaa asafo ahorow nyinaa wɔ saa ɔman no mu kyerɛkyerɛɛ mu sɛ: “Seesei yɛde nsɛmma nhoma ne nhoma bɛma adawurubɔfo ne ɔmanfo a wɔn ani gye asɛm no ho a yɛrenka anaa yɛrenyɛ biribi mpo mfa nkyerɛ sɛ ɛsɛ sɛ woyi ntoboa pɔtee bi ansa na wɔn nsa aka nhoma no bi. . . . Obiara a ɔpɛ sɛ oyi ntoboa de tew ɛka a yɛbɔ wɔ yɛn nkyerɛkyerɛ adwuma no ho no betumi ayɛ saa, nanso sɛ oyi ntoboa oo, sɛ wanyi bi oo, ne nsa betumi aka nhoma no bi.” Saa nhyehyɛe yi ma ɛbɛdaa adi sɛ adwuma a yɛreyɛ no yɛ atuhoama, na ɛyɛ Onyankopɔn som adwuma nso, na ɛma ɛdaa adi pefee sɛ “yɛmfa Onyankopɔn asɛm nni gua.” (2 Kor. 2:17) Bere bi akyi no, wɔde ntoboa a nkurɔfo fi wɔn pɛ mu yi ho nhyehyɛe no yɛɛ adwuma wɔ baa dwumadibea a ɛwɔ wiase baabiara.\n16 Akwan bɛn na yɛfa so yi ntoboa ahorow no? Wɔde ntoboa nnaka asisi mmeae a ɛfata wɔ Yehowa Adansefo Ahenni Asa ahorow so. Ankorankoro betumi de wɔn ntoboa agu saa nnaka no mu anaasɛ wɔde amena ahyehyɛde a Yehowa Adansefo de di dwuma wɔ mmara kwan so no tẽẽ. Afe biara, wɔde asɛm bi ba Ɔwɛn-Aban mu a ɛkyerɛkyerɛ akwan a yebetumi afi yɛn pɛ mu ayi saa ntoboa no mu.\nNneɛma Bɛn na Wɔde Sika no Yɛ?\n17-19. Kyerɛkyerɛ sɛnea yɛde ntoboa a yenya fi nnaka a edidi so yi mu no di dwuma mu: (a) wiase nyinaa adwuma, (b) Ahenni Asa a wosi- si wɔ wiase nyinaa, ne (d) yɛn asafo no ntoboa.\n17 Wiase nyinaa adwuma no. Wɔde sika a wonya fi mu no tua ɛka a yɛbɔ wɔ asɛnka adwuma a yɛreyɛ wɔ wiase nyinaa no ho. Nneɛma a yɛbɔ ho ka no bi ne nhoma a yetintim na yɛkyekyɛ wɔ wiase nyinaa, Betel afie a wosisi ne ɛho asiesie, ne teokrase sukuu ahorow a wɔyɛ. Bio nso, wɔde ntoboa yi hwɛ asɛmpatrɛwfo, ahwɛfo akwantufo, ne akwampaefo titiriw. Sɛ atoyerɛnkyɛm to yɛn nuanom a, wɔde ntoboa a yeyi no bi boa wɔn. *\n18 Ahenni Asa a wosisi wɔ wiase nyinaa. Wɔde sika a wonya fi mu no boa ma wosisi Ahenni Asa anaasɛ wɔde siesie asa ahorow a ayɛ dedaw no. Sɛ anuanom kɔ so yi ntoboa a, ɛma yenya sika pii a yebetumi de aboa asafo afoforo. *\n19 Yɛn asafo no ntoboa. Wɔde sika a wonya fi mu no tua ɛka a yɛbɔ wɔ Ahenni Asa no ho, na wɔde bi nso siesie asa no. Mpanyimfo no betumi akyerɛ sɛ wɔmfa sika no bi nkɔ baa dwumadibea a ɛwɔ ɔman no mu ma wɔmfa ntrɛw wiase nyinaa adwuma no mu. Sɛ ɛba saa a, mpanyimfo no de bɛto asafo no anim ma wɔayɛ ho tirimbɔ. Sɛ asafo no pene sika a wɔabɔ wɔn tirim sɛ wɔde bɛkɔ no so a, wɔde mena baa dwumadibea no. Ɔsram biara, onua a ɔhwɛ asafo no sika so no bu ho akontaa na wɔka ho asɛm kyerɛ asafo no.\n20. Ɔkwan bɛn so na wubetumi de “w’ahonyade” ahyɛ Yehowa anuonyam?\n20 Sɛ yesusuw sika dodow a yɛde yɛ Ahenni asɛnka ne asuafoyɛ adwuma a ɛrekɔ so wɔ wiase nyinaa no ho a, ɛka yɛn ma yɛde ‘yɛn ahonyade hyɛ Yehowa anuonyam.’ (Mmeb. 3:9, 10) Yɛn ahonyade no bi yɛ yɛn ahoɔden, yɛn adwene, ne ɔdom akyɛde ahorow a yɛwɔ. Akyinnye biara nni ho sɛ, yɛpɛ sɛ yɛde saa nneɛma yi di dwuma yiye wɔ Ahenni adwuma no mu. Nanso, nea ɛsɛ sɛ yɛkae ne sɛ, yɛn honam fam nneɛma nso ka yɛn ahonyade ho. Momma yensusuw nea yebetumi de ama no ho, na yɛmfa mma bere a yebetumi ayɛ saa no. Ntoboa a yefi yɛn pɛ mu yi no hyɛ Yehowa anuonyam, na ɛma ɛda adi sɛ yɛtaa Mesia Ahenni no akyi.\n^ nky. 1 Ɔwɛn-Aban, July 15, 1915, kratafa 218-219.\n^ nky. 8 Ɔwɛn-Aban, August 1, 1899, kratafa 201.\n^ nky. 10 Nhomanimfo bi kyerɛ sɛ Hela asɛmfua a wɔkyerɛɛ ase “wasusuw” ho no “kura adwene a ɛne sɛ obi di kan dwen biribi ho.” Ɔde kaa ho sɛ: “Ɛwom, sɛ obi de biribi kyɛ prɛko pɛ a n’ani gye de, nanso ɛho da so ara hia sɛ ɔyɛ ho nhyehyɛe na ɔyɛ no daa.”—1 Kor. 16:2.\n^ nky. 17 Sɛ wopɛ ɔsom adwuma a yɛde boa afoforo no ho nsɛm pii a, hwɛ nhoma yi Ti 20.\n^ nky. 18 Sɛ wopɛ Ahenni Asa adansi adwuma no ho nsɛm a ɛkɔ akyiri a, hwɛ nhoma yi Ti 19.\nDɛn na wubetumi asua afi nea wɔn a woyii ntoboa ma wɔde sii ntamadan no ne asɔrefie no yɛe no mu?\nDɛn nti na Ahenni no manfo a wɔwɔ hɔ nnɛ de anigye yi sika na wɔde nneɛma foforo a wɔwɔ boa Ahenni adwuma no?\nDɛn na wubetumi ayɛ de akyerɛ sɛ wotaa adwuma a Ahenni no reyɛ no nnɛ no nyinaa akyi?\nDƐN NA WƆDE YƐN NTOBOA NO YƐ?\nAHENNI ADWUMA NO NKUTOO NA WƆDE NTOBOA A YENYA NYINAA YƐ\nNhoma tintim ne ne kyekyɛ, nea wotintim ne nea ɛwɔ kɔmputa so\nWɔde tua Ahenni Asa ho ka, wɔde bi siesie asa no, na wɔde bi tua tirimbɔ ahorow a asafo no yɛ *\nAHENNI ASA ADANSI\nEfi afe 1999 besi afe 2013 no, wosisii Ahenni Asa bɛboro 26,849 wɔ aman a wonni sika pii so\nMMOA A WƆDE MA WƆ ATOYERƐNKYƐM BERE MU\n(Hwɛ nsɛm a wɔahyehyɛ, “Sɛ Atoyerɛnkyɛm Bi Si A!” wɔ Ti 20.)\nBERE NYINAA ASOMFO TITIRIW\nƐka a wɔbɔ wɔ wɔn ho no bi fa adan, aduan, ne wɔn akwahosan ho\nAhenni Asa Adansi ne Amanaman Ntam Adwumayɛfo\nBAA DWUMADIBEA NE MMEAE A WƆKYERƐ NHOMA ASE\nTEOKRASE SUKUU AHOROW\n^ nky. 64 Baabiara a Yehowa Adansefo hyiam na wɔsom no, wɔyɛ nhyehyɛe yi ntoboa, nanso ɛsono nneɛma a ɔman biara mufo yi ho ntoboa.\nAKWAN A WƆFA SO YI NTOBOA\nNTOBOA A WƆDE MA TẼẼ\n(wotumi yi sika, kyerɛw kyɛk, anaa wɔde fa kɔmputa so te sɛ jw.org)\nAGYAPADE NE NTOBOA A ƐNYƐ SIKA\nSIKA A WƆDE SIE NE NEA WƆDE SIE NA WODIDI HO\nNea Yɛbɛyɛ De Aboa Afoforo\nHwɛ kwan a ebinom fa so yi ntoboa de boa adwuma a Yehowa Adansefo reyɛ wɔ wiase nyinaa no.\nHwɛ sɛnea wubetumi de wo bere, wo sika, w’ahoɔden ne wo nimdeɛ aboa Onyankopɔn Ahenni no.


Marko 8 | Intanɛt So Bible| Wiase Foforɔ Nkyerɛaseɛ\n8 Nna no mu a ɛbae bio sɛ nnipadɔm pii wɔ hɔ a wonni hwee a wobedi no, ɔfrɛɛ asuafo no ka kyerɛɛ wɔn sɛ:+ 2 “Nnipa yi yɛ me mmɔbɔ,+ efisɛ nnansa ni a wɔatena me nkyɛn na wonni hwee a wobedi; 3 na sɛ migya wɔn kwan sɛ wɔmfa ɔyafumpan nkɔ wɔn fie a, wobetwitwa ahwe kwan so. Na wɔn mu bi fi akyirikyiri.” 4 Na n’asuafo no buae sɛ: “Ɛha a atew ne ho yi, ɛhe na obi betumi anya paanoo a ɛbɛsõ nnipa yi?”+ 5 Na ɔtoaa so bisaa wɔn sɛ: “Paanoo ahe na mowɔ?” Wɔkae sɛ: “Ason.”+ 6 Na ɔkae ma nnipadɔm no tenatenaa fam, na ɔfaa paanoo ason no daa ase+ bubuu mu, na ofii ase de maa n’asuafo no sɛ wɔnkyekyɛ, na wɔkyekyɛ maa nnipakuw no.+ 7 Na wɔwɔ mpataa nketewa kakraa bi nso wɔ hɔ; na ohyiraa so no, ɔka kyerɛɛ wɔn sɛ wɔnkyekyɛ ɛno nso.+ 8 Enti wodi mee, na wɔsesaw ase mporoporowa nkɛntɛn ason mãmã.+ 9 Ná mmarima a wɔwɔ hɔ bɛyɛ mpemnan. Afei ogyaa wɔn kwan.+ 10 Na ɛhɔ ara ɔne n’asuafo no foroo ɔkorow kɔɔ Dalmanuta mpɔtam.+ 11 Ɛha na Farisifo no bae, na wofii ase ne no gyee akyinnye, hwehwɛɛ ɔsoro sɛnkyerɛnne de sɔɔ no hwɛe.+ 12 Enti osii apini+ ne honhom mu kae sɛ: “Dɛn nti na awo ntoatoaso yi hwehwɛ sɛnkyerɛnne? Nokwarem mise mo sɛ, wɔremma awo ntoatoaso yi sɛnkyerɛnne biara.”+ 13 Ɛnna ogyaw wɔn hɔ san kɔforoo ɔkorow no, na ofii hɔ kɔɔ asuogya. 14 Sɛnea ɛyɛe no, wɔn werɛ fii sɛ wɔbɛfa paanoo, na na wonni hwee wɔ wɔn ho wɔ ɔkorow no mu sɛ paanoo biako.+ 15 Na ofii ase ka kyerɛɛ wɔn pefee sɛ: “Momma mo ani nna hɔ, monhwɛ mo ho yiye Farisifo ne Herode mmɔkaw ho.”+ 16 Enti wofii ase ne wɔn ho gyigyee akyinnye wɔ paanoo a wɔamfa no ho.+ 17 Ohui no, ɔka kyerɛɛ wɔn sɛ: “Dɛn nti na paanoo a munni ma mugye akyinnye?+ So munhu nea ɛkyerɛ? So mo koma ntumi nte nneɛma ase?+ 18 ‘Ɛmfa ho sɛ mowɔ ani no munhu ade anaa; na ɛmfa ho sɛ mowɔ aso no monte asɛm anaa?’+ Na so monkae, 19 bere a mibubuu paanoo+ anum mu maa nnipa mpemnum no, ase mporoporowa nkɛntɛn dodow ahe na mosesawee?” Wɔka kyerɛɛ no sɛ: “Dumien.”+ 20 “Bere a mibubuu ason mu maa nnipa mpemnan no, ase mporoporowa nkɛntɛn dodow ahe na mosesawee?” Na wɔka kyerɛɛ no sɛ: “Ason.”+ 21 Ɛnna ɔka kyerɛɛ wɔn sɛ: “So munnya nhuu nea ɛkyerɛ?”+ 22 Afei wokoduu Betsaida. Ɛha na wɔde onifuraefo bi brɛɛ no, na wɔpaa no kyɛw sɛ ɔmfa ne nsa nka+ no. 23 Na osoo onifuraefo no nsa de no kɔɔ kurow no akyi, na ɔtee ntasu+ guu n’ani so, de ne nsa guu no so na ofii ase bisaa no sɛ: “Wuhu biribi?” 24 Na ɔbarima no maa n’ani so, na ɔkae sɛ: “Mihu nnipa, efisɛ mihu biribi te sɛ nnua, nanso ɛredi akɔneaba.” 25 Ɛnna ɔsan de ne nsa too ɔbarima no ani so, na ɔbarima no huu ade yiye, na ne ho tɔɔ no, na afei ohuu biribiara fann. 26 Enti ɔma ɔkɔɔ fie, na ɔkae sɛ: “Nkɔ kurow no mu.”+ 27 Ɛnna Yesu ne n’asuafo no fii hɔ kɔɔ Kaesarea Filipi nkuraase, na wɔnam kwan so no obisaa n’asuafo no nsɛm, kae sɛ: “Nkurɔfo se mene hena?”+ 28 Wɔka kyerɛɛ no sɛ: “Ebinom se Yohane Suboni,+ na ebinom se Elia,+ afoforo nso se Adiyifo no mu biako.”+ 29 Na ɔtoo asɛmmisa no maa wɔn sɛ: “Na mo nso muse meyɛ hena?” Petro bua see no sɛ: “Wone Kristo no.”+ 30 Ɛnna ɔbaraa wɔn denneennen sɛ wɔnnka ne ho asɛm nnkyerɛ obiara.+ 31 Afei ofii ase kyerɛkyerɛɛ wɔn sɛ etwa sɛ onipa Ba no hu amane pii na mpanyimfo ne asɔfo mpanyin ne akyerɛwfo no po no, na wokum no,+ na nnansa so wasɔre.+ 32 Nokwarem no, ɔde akokoduru na ɛkaa saa asɛm no. Na Petro de no kɔɔ nkyɛn fii ase kaa n’anim.+ 33 Ɔdan ne ho hwɛɛ n’asuafo no, na ɔkaa Petro anim sɛ: “Fi me so, Satan, efisɛ wunnwen Onyankopɔn adwene, na mmom nnipa adwene.”+ 34 Ɛnna ɔfrɛɛ nnipakuw no ne n’asuafo no baa ne nkyɛn, na ɔka kyerɛɛ wɔn sɛ: “Sɛ obi pɛ sɛ odi m’akyi a, ma ɔmpa ne ho akyi na ɔmfa n’asɛndua na onni m’akyi daa.+ 35 Na obiara a ɔpɛ sɛ ogye ne kra nkwa no bɛhwere; nanso obiara a me ne asɛmpa no nti ɔbɛhwere ne kra no bɛkora so.+ 36 Nokwarem no, mfaso bɛn na ɛwɔ so sɛ onipa benya wiase nyinaa na wahwere ne kra?+ 37 Dɛn koraa na obi de bɛsesa ne kra?+ 38 Na obiara a ɔbɛma n’ani awu me ne me nsɛm ho wɔ nnɛ mma awaresɛefo ne nnebɔneyɛfo yi mu no, ɔno nso ho bɛyɛ onipa Ba no aniwu+ bere a waba n’Agya anuonyam mu a abɔfo kronkron ka ne ho no.”+


Woanya fafiri? Mɛyɛ deɛn anya fafiri afiri Nyankopͻn hͻ?\nWoanya fafiri? Mɛyɛ deɛn anya fafiri afiri Nyankopͻn hͻ?\nAsɛmmisa: Woanya fafiri? Mɛyɛ deɛn anya fafiri afiri Nyankopͻn hͻ?\nMmuaeɛ: Asomafoͻ nnwuma 13:38 ka sɛ: “ Enti, anuanom, monhunu sɛ ɛnam oyi so na wͻka bͻne fakyɛ kyerɛ mo.\nDeɛn ne fafiri na adɛn nti na mehia?\nAsɛmfua”fafiri” kyerɛ sɛ wobɛte ho, ahunummͻborͻ, wotwa ɛka bi mu. Sɛ yɛfom obi a, yɛhwehwɛ fafiri sɛnea ɛbɛyɛ a yɛne wͻn ntam bɛsan aya papa. Fafiri nni hͻ kɛkɛ ara kwa sɛ nipa no fata ara sɛ yɛde firi no nti. Daabi obiara mfata sɛ wͻde firi no. Fafiri kyerɛ ͻdͻ, mmͻborͻhunu ne adom. Fafiri yɛ gyinaeɛ yɛsi sɛ yɛnnyɛ biribiara ntia yɛn yͻnko nipa,ɛmfa ho ne deɛ wayɛ atia yɛn biara no.\nTwerɛ kronkron no kyerɛ yɛn sɛ, yɛn nyinaa hia Nyankopͻn hͻ fafiri. Yɛn nyinaa ayɛ bͻne. Ɔsɛnkafoͻ 7:20 ka s;“ Ampa ara onipa tenenee biara nni asase so a ͻyɛ papa na ͻnyɛ bͻne.” 1 Yohane 1:8 ka sɛ: “ Sɛ yɛka sɛ yɛnni bͻne a, na yɛdaadaa yɛn ho, na nokorɛ nni yɛn mu.” Bͻne nyinaa yɛ biribi a ͻyɛ tia Nyankopͻn? (Nnwom 51:4). Ne saa nti, yɛhia Nyankopͻn hͻ fafiri pa ara. Sɛ wammfa yɛn bͻne amfiri yɛn a, yɛn bͻne no nti yɛbɛhunu amane afebͻͻ. (Mateo 25:46, Yohane 3:36).\nFafiri – Mɛyɛ dɛn anya?\nYɛda Nyankopͻn ase sɛ ͻyɛ ͻdͻ ne ahunummͻborͻ na ͻwͻ ͻpԑ sɛ ͻde yɛn bͻne bɛfiri! 2 Petro 3:9 ka kyerɛ yɛn sɛ,”…Ɔmpɛ sɛ nnipa biara bɛyera, na mmom ͻpɛ sɛ wͻn nyina ba adwenesakyera mu.” Nyankopͻn wͻ ͻpɛ sɛ sɛ ͻde bɛfiri yɛn, enti na wayɛ yɛn fafiri ho nhyehyɛeɛ no.\nYɛn bͻne ho akatua ara ne owuo. Romafoͻ 6:23 ne fa edi kan no ka sɛ, “ Bͻne akatua ne owuo…” Daa owuo na ɛsiane yɛn bͻne nti anka yɛanya. Nyankopͻn, wͻn n’ankasa nhyehyɛeɛ mu, bɛyɛɛ onipa – Yesu Kristo ( Yohane 1:1,14). Yesu wuu wͻ asɛnnua no so, tua asotwe a na ɛfata yɛn no – owuo. 2 Korintofoͻ 5:21 kyerɛ yɛn sɛ, “Nyankopͻn yɛɛ deɛ ͻnnim bͻne maa yɛn, na yɛayɛ Nyankopͻn tenenee, wͻ ͻno mu. Yesu wuu wͻ asɛnnua no so, na ͻgyee asotwe a na ɛfata yɛn! Sɛ Nyankopͻn no, Yesu wuo no ma yɛnya fafiri wͻ wiase nyinaa”. 1 Yohane 2:2 ka sɛ, “ Ɔno ne yɛn bͻne ho mpata, na ɛnyɛ yɛn deɛ ho nko na mmom wiase nyinaa deɛ ho bi”. Yesu sͻre firii awufoͻ mu de kyerɛɛ sɛ wadi bͻne ne owuo so nkunim (1 Korintofoͻ 15: 1-28). Aseda nka Nyankopͻn, ɛnam Yesu Kristo wuo ne ne wusͻreɛ so no, Romafo 6:23 ne fa ɛtͻ so mmienu yɛ no nokorɛ, “...Nyankopͻn adom akyɛdeɛ ne daa nkwa, yɛn Awurade Kristo Yesu mu.”\nWopɛ sɛ ͻde wo bͻne firi wo? Woanya nnuho sɛ wompɛ sɛ wobɛyera? Yɛn bͻne no ho fafiri wͻ hͻ, sɛ yɛgye di sɛ yɛn agyenkwa ne Yesu Kristo a. Efesofoͻ 1:7 ka sɛ, “ Ɔno ara ne mu na yɛanya ͻgyeɛ a ɛnam ne mogya soͻ, ɛne mfomsoͻ fakyɛ no, n’adom bebree.” Yesu tuaa ɛka a yɛde maa yɛn, nti wͻde bɛfiri yɛn. Deɛ ɛhia sɛ woyɛ ara ne wobɛsrɛ fafiri afiri Nyankopͻn hͻ nam Yesu so, nya gyedie sɛ Yesu wu de tuaa yɛn fafiri ho ka – na ͻde bɛfiri wo. Yohane 3:16-17 kura saa asɛm nwanwasoͻ yi, “ Na sɛdeɛ Nyankopͻn dͻͻ wiase nie, sɛ ͻde ne ba ͻwoo no korͻ maeɛ, na obiara a ͻgye no die no anyera, na wanya daa nkwa.” Na Nyankopͻn ansoma ne ͻba no amma wiase sɛ ͻmmɛbu wiase atɛn, na mmom sɛ wͻmfa ne so nnye wiase.”\nFafiri – ɛyɛ mmrɛ saa anaa?\nAane ɛyɛ mmrɛ! Wonntumi nnya bͻne fafiri mfiri Nyankopͻn hͻ. Worentumi ntua wo fafiri ho ka mfiri Nyankopͻn hͻ.\nWonam gyedie, Nyankopͻn adom ne n’ahummͻborͻ so na wo nsa bɛka. Wopɛ sɛ wogye Yesu Kristo di sɛ w’agyenkwa na wonya fafiri firi Nyankopͻn hͻ a, mpaeɛ bi a ɛsɛ sɛ wobɛtumi abͻ nie. Mpaeɛ yi anaa mpaeɛ foforͻ biara a wobɛbͻ no ntumi nnye wo. Ԑyɛ gye a wobɛgye Yesu Kristo adie na ɛbɛtumi ama wanya bͻne fafiri. Saa mpaeɛ yi yɛ kwan a wonam so de kyerɛ Nyankopͻn mu gyedie na waboa wo ama wanya adwenesakra. “ Nyankopͻn, menim sɛ mayɛ bͻne atia wo , na mefata asotwe. Nanso Yesu Kristo afa asotwe no a anka me fata no sɛnea ɛbɛyɛ a menam ne mu gyedie so bɛnya fafiri. Mede me werɛ hyɛ wo mu sɛ sakra me. Meda wo ase pa ara wͻ wo dom nwanwasoͻ ne wo fafiri. Amen!”


Dɛn Nti na Yɛyɛ Bɔne? | Bible Nsɛmmisa Ho Mmuaeɛ\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Croatian Czech Danish Dutch Efik English Estonian Ewe Fijian Finnish French Ga Garifuna Georgian German Greek Guarani Gun Haitian Creole Hebrew Hiligaynon Hiri Motu Hungarian Iban Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Latvian Lhukonzo Lingala Lithuanian Luganda Luo Luvale Macedonian Malagasy Malay Maltese Mam Mambwe-Lungu Maya Mazatec (Huautla) Moore Myanmar Nahuatl (Huasteca) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Wayuunaiki Xhosa Yoruba Zande Zapotec (Isthmus) Zulu\nDɛn nti na yɛyɛ bɔne?\nHwan na ɔbɔɔ mmɔden sɛ ɔbɛma yesu ayɛ bɔne?—Mateo 4:8-10\nOnipa biara pɛ sɛ ɔne afoforo tena asomdwoe mu, ɔdi nokware, na ɔyi ne yam boa afoforo. Ɛnde, dɛn nti na awudisɛm, nsisi ne atirimɔdensɛm abu so saa? Nsɛm a ani yɛ nyan sisi daa. Adɛn, obi na ɔrepiapia nkurɔfo ma wɔreyɛ nneɛma bɔne saa anaa?—Kenkan 1 Yohane 5:19.\nOnyankopɔn de bɔne bɔɔ nnipa anaa? Dabi, Yehowa Nyankopɔn bɔɔ nnipa wɔ ne suban so, enti na wɔbɛtumi asuasua Onyankopɔn dɔ no. (Genesis 1:27; Hiob 34:10) Nanso Onyankopɔn dii yɛn ni, na ɔmaa yɛn hokwan sɛ yɛmpaw nea yɛpɛ. Bere a yɛn awofo a wɔdi kan no de hokwan a wɔwɔ no yɛɛ bɔne no, wɔansuasua Onyankopɔn enti wɔbɛyɛɛ abɔnefo. Wɔde bɔne no woo yɛn, ɛno nti na yɛyɛ bɔne.—Kenkan Deuteronomium 32:4, 5.\nEnti yɛbɛkɔ so ara ayɛ abɔnefo?\nOnyankopɔn pɛ sɛ yɛko tia bɔne. (Mmebusɛm 27:11) Enti ɔkyerɛ yɛn sɛnea yɛbɛtwe yɛn ho afiri bɔne ho, ne nea yɛyɛ a yɛbɛnya anigye ankasa. Nanso seesei deɛ, yɛrentumi nsuasua Onyankopɔn dɔ no pɛpɛɛpɛ.—Kenkan Dwom 32:8.\nƐwom sɛ ɛnnɛ bɔne abu so deɛ, nanso nea enti a Onyankopɔn ama ho kwan bere tiaa bi mu ne sɛ, ɔpɛ sɛ obiara hu awerɛhosɛm a bɔne akɔfa aba no. (2 Petro 3:7-9) Ɛrenkyɛ koraa nnipa a wɔwɔ anigye a wɔtie Onyankopɔn asɛm nko ara na wɔbɛhyɛ asase so mã.—Kenkan Dwom 37:9-11.


4 Bere a Saul ba+ no tee sɛ Abner awu wɔ Hebron+ no, ne nsam gowee,+ na Israelfo nyinaa nso yɛɛ basaa. 2 Ná Saul ba no wɔ afowfo+ so asahene baanu bi, obiako din de Baanah, na obiako nso din de Rekab; wɔyɛ Beerotni Rimon, Benyamin aseni no mma. Ná wɔfa Beerot+ sɛ ɛka Benyamin asase ho. 3 Na Beerotfo no guan kɔɔ Gitaim,+ na wɔkɔyɛɛ ahɔho wɔ hɔ de besi nnɛ. 4 Ná Saul ba Yonatan+ wɔ ɔbabarima bi a ɔyɛ obubuafo.+ Nea ɛbae ne sɛ, bere a wofi Yesreel+ bɛkaa nea ato Saul ne Yonatan no, na wadi mfe anum, na ɔbea a ɔhwɛ no no faa no sɛ ɔde no reguan. Bere a ɔbea no de ahopopo reguan no, abofra no hwee fam, na obubui. Ne din de Mefiboset.+ 5 Ɛnna Beerotni Rimon mma Rekab ne Baanah siim kɔɔ Is-Boset+ fie owigyinae; nso na wada awianna. 6 Na wɔkɔɔ ofie no mfinimfini yɛɛ wɔn ho sɛ mmarima a wɔrepɛ awi, na wɔde ade wɔɔ ne yam.+ Na Rekab ne ne nua Baanah+ guanee a obiara anhu wɔn. 7 Bere a wɔkɔɔ ofie hɔ no, na ɔda ne mpa so wɔ pia mu, na wɔde ade kɔwɔɔ no kum no,+ na wotwaa ne ti,+ na wɔde ne ti no sii kwan so nantew anadwo no nyinaa kɔɔ Araba. 8 Ɛnna wɔde Is-Boset+ ti no kɔmaa Dawid wɔ Hebron, na wɔka kyerɛɛ ɔhene sɛ: “Wo tamfo Saul+ a na ɔrepɛ wo kra+ no ba Is-Boset ti ni. Na ɛnnɛ, Yehowa atɔ were+ ama me wura ɔhene wɔ Saul ne n’asefo so.” 9 Nanso Dawid ka kyerɛɛ Beerotni Rimon mma Rekab ne ne nua Baanah sɛ: “Sɛ́ Yehowa a ogyee+ me kra+ fii ahohia+ nyinaa mu te ase yi,+ 10 bere a obi bɛka kyerɛɛ me+ sɛ, ‘Hwɛ, Saul awu’ na ɛyɛɛ n’ani so sɛ wabɛka asɛmpa no, sɛ́ anka mɛma no ɔbɔfo akatua no, misoo ne mu kum+ no wɔ Siklag, 11 na sɛ nnipa abɔnefo+ akokum ɔtreneeni wɔ ɔno ara ne fie wɔ ne mpa so a, ɛnde dɛn na mɛyɛ wɔn? Meremmisa ne mogya mfi mo nsam+ anaa, na merenyi mo mfi asase so?”+ 12 Ɛnna Dawid hyɛɛ mmerante no, na wokum wɔn+ twitwaa wɔn nsa ne wɔn nan, na wɔkɔsɛn+ wɔn wɔ Hebron ɔtare no ho. Na wɔfaa Is-Boset ti no kosiei wɔ Abner amusiei hɔ wɔ Hebron.+


Wotuu Wɔn Ho Mae Koraa—Wɔ Ghana | Adesua\nKENKAN WƆ Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tswana Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nEric ne Amy\nWUNIM onua anaa onuawa bi a watu afi ne man mu kɔ ɔman a wohia Ahenni adawurubɔfo pii so? Wɔtaa frɛ Adansefo a wɔte saa wɔn a wɔkɔ aman a wohia mmoa so kɔboa. Woabisa pɛn sɛ: ‘Dɛn na ɛkanyan wɔn ma wɔkɔsom wɔ amannɔne? Nhyehyɛe bɛn na wɔyɛ na ama wɔatumi akɔyɛ saa ɔsom adwuma yi? So metumi ayɛ bi?’ Ɔkwan pa a yebetumi afa so anya ho mmuae paa ne sɛ, anuanom a wɔatumi ayɛ saa adwuma no bi no, yebebisa wɔn nsɛm. Momma yentie nea wɔwɔ ka.\nDƐN NA ƐKANYAN WƆN?\nDɛn na ɛma woyɛɛ w’adwene sɛ wobɛkɔ akɔsom wɔ baabi a mmoa ho hia wɔ ɔman foforo so? Amy fi United States, na wadi bɛyɛ mfe 35. Ɔkae sɛ: “Mfe pii ni na na mede ayɛ me botae sɛ mɛkɔ akɔsom wɔ ɔman foforo so, nanso ɛyɛɛ me sɛ merentumi nyɛ saa da.” Dɛn na ɛma ɔsesaa n’adwene? “Afe 2004 no, awarefo bi a na wɔsom wɔ Belize too nsa frɛɛ me sɛ memmɛsra wɔn. Wɔkae sɛ me ne wɔn mmom nyɛ akwampae adwuma bosome baako. Mekɔe no, m’ani gyei paa! Afe baako akyi, mekɔɔ Ghana kɔyɛɛ daa akwampae adwuma.”\nAaron ne Stephanie\nStephanie fi United States. Seesei ɔreyɛ anya mfe 30. Mfe kakraa a atwam no, osusuw n’asetenam nsɛm ho kɔɔ akyiri, na ɔkae sɛ: ‘Mewɔ apɔwmuden na minni abusua mu asɛyɛde biara. Nokwasɛm ne sɛ, mihui sɛ metumi ayɛ pii ama Yehowa asen nea na mereyɛ no.’ Bere a ɔhwehwɛɛ n’asetenam yiye saa no, ɛkanyan no ma ɔkɔɔ Ghana kɔtrɛw ne som adwuma mu. Filip ne Ida fi Denmark. Wɔyɛ akwampaefo a wɔn ani afi. Ná wɔn koma so ade paa ne sɛ, wɔbɛkɔ akɔsom beae a mmoa ho hia. Wɔhwehwɛɛ akwan a wobetumi afa so adu wɔn botae no ho. Filip ka sɛ: “Bere a hokwan no bae no, na ɛte sɛ nea Yehowa reka akyerɛ yɛn sɛ: ‘Monkɔ mo anim!’” Afe 2008 no, wɔkɔɔ Ghana, na wɔde mfe mmiɛnsa kɔkaa asɛm no wɔ hɔ.\nBrook ne Hans\nHans ne Brook yɛ awarefo a wɔadi boro mfe 30. Wɔresom sɛ akwampaefo wɔ United States. Afe 2005, bere a Hurricane Katrina sɛee nneɛma pii no, Hans ne Brook kɔboaa wɔn a wɔakɔ ahokyere mu no. Ɛno akyi no, wɔyɛe sɛ wɔbɛkɔ akɔboa adansi adwuma a ɛrekɔ so wɔ wiase nyinaa no, nanso wɔamfrɛ wɔn. Hans ka sɛ: “Yɛkɔɔ nhyiam bi, na ɔkasa bi a yetiei no ma yehui sɛ bere a Yehowa amma Ɔhene Dawid ansi asɔrefie no, Dawid gye toom, na ɔsesaa n’adwene. Saa asɛm no boaa yɛn ma yehui sɛ mfomso biara nni ho sɛ obi bɛsesa botae a ɔde asi n’ani so wɔ Onyankopɔn som mu.” (1 Be. 17:1-4, 11, 12; 22:5-11) Brook nso de ka ho sɛ: “Ná Yehowa pɛ sɛ yɛbɔ ɔpon foforo mu.”\nHans ne Brook nnamfonom a wɔakɔsom wɔ aman foforo so kaa osuahu a ɛhyɛ nkuran kyerɛɛ wɔn. Ɛno kanyan wɔn ma wɔyɛe sɛ wɔbɛkɔ akɔyɛ akwampae adwuma wɔ ɔman foforo so. Afei afe 2012 no, wɔkɔɔ Ghana de abosome nnan kɔboaa asafo bi a wɔka mum kasa. Ɛwom sɛ na ɛsɛ sɛ wɔsan kɔ United States de, nanso osuahu a wonyae bere a wɔresom wɔ Ghana no boaa wɔn. Wei ama wɔasi wɔn bo sɛ wɔde Ahenni nneɛma bedi kan wɔ wɔn asetenam biribiara mu. Efi saa bere no, wɔakɔboa ama wɔasi baa dwumadibea bi wɔ Micronesia.\nWOTUU ANAMMƆN A ƐBƐMA WƆADU WƆN BOTAE HO\nDɛn na woyɛe de siesiee wo ho kɔyɛɛ adwuma wɔ beae a wohia mmoa no? Stephanie ka sɛ: “Meyɛɛ nhwehwɛmu wɔ Ɔwɛn-Aban mu. Mehwehwɛɛ nsɛm a ɛfa beae a wohia mmoa pii a mɛkɔ akɔsom no ho. * Mesan ne asafo no mu mpanyimfo, ɔmansin sohwɛfo ne ne yere bɔɔ nkɔmmɔ. Mekaa ɔman foforo so a mepɛ sɛ mekɔsom no ho asɛm kyerɛɛ wɔn. Nea ɛsen ne nyinaa no, mekaa me botae no ho asɛm kyerɛɛ Yehowa wɔ mpaebɔ mu mpɛn pii.” Bere koro no ara Stephanie yɛɛ ne ho awiɛmfoɔ. Wei boaa no ma otumi siee sika a ɔde bɛhwɛ ne ho bere a wakɔ ɔman foforo so no.\nHans ka sɛ: “Esiane sɛ na yɛpɛ sɛ yɛkɔ baabi a Yehowa bɛkyerɛ yɛn nti, yɛbɔɔ mpae hwehwɛɛ n’akwankyerɛ. Bio nso, da pɔtee a na yɛpɛ sɛ yɛkɔ ɔman foforo so no, yɛkaa ho asɛm wɔ yɛn mpaebɔ mu.” Awarefo no kyerɛw nkrataa kɔɔ baa dwumadibea nnan de bisae sɛ wobetumi akɔsom wɔ aman no bi mu anaa. Bere a Ghana baa dwumadibea kae sɛ wobetumi akɔsom wɔ ɔman no mu no, wɔkɔe. Wɔyɛɛ wɔn adwene sɛ wobɛkɔ akodi abosome mmienu. Hans ka sɛ: “Adwuma a yɛne asafo no yɛe no maa yɛn ani gyei araa ma yedii bere no bi kaa ho.”\nAdria ne George\nGeorge ne Adria fi Canada. Wɔyɛ awarefo a wɔreyɛ anya mfe 40. Ná wonim sɛ, sɛ obi si gyinae pa a na Yehowa hyira so, na ɛnyɛ adwene pa kɛkɛ a obenya. Enti wotuu anammɔn pɔtee a ɛbɛma wɔadu wɔn botae no ho. Wɔne onuawa bi a ɔresom wɔ beae a mmoa ho hia wɔ Ghana kasae, na wobisaa no nsɛm pii. Wɔsan kyerɛw baa dwumadibea a ɛwɔ Canada ne Ghana. Adria ka sɛ: “Ɛwom sɛ na yɛayɛ yɛn ho awiɛmfoɔ de, nanso yɛsan hwɛɛ akwan a yɛbɛfa so atwitwa nneɛma so koraa.” Saa gyinae a wosisii no boaa wɔn ma enti wɔ afe 2004 mu no, wotumi kɔɔ Ghana.\nNEA WƆYƐE DE GYINAA NSƐNNENNEN ANO\nBere a wokɔɔ beae a mmoa ho hia no, nsɛnnennen bɛn na wuhyiae, na woyɛɛ dɛn gyinaa ano? Asɛnnennen a Amy dii kan hyiae ne sɛ, n’ani gyinaa fie. Ɔka sɛ: “Prɛko pɛ, biribiara sesae wɔ m’ani so.” Dɛn na ɛboaa no? Ɔka sɛ: “M’abusuafo ne me kasae wɔ fon so. Wɔkae sɛ wɔn ani sɔ ɔsom adwuma a mereyɛ no. Ɛno boaa me maa me werɛ amfi nea enti a mituu kwan no da. Akyiri yi, me ne m’abusuafo no bɔɔ nkɔmmɔ wɔ video so. Esiane sɛ na yehu yɛn ho nti, na ɛyɛ me sɛ m’abusuafo no nni akyiri koraa.” Amy ka sɛ ɔfaa onuawa bi a ne ho akokwaw adamfo wɔ Ghana. Saa onuawa no boaa no ma ɔtee ɛhɔnom amammerɛ ase. Ɔkyerɛkyerɛɛ mu sɛ: “Sɛ na mente nea enti a nkurɔfo yɛ biribi ase a, ɔno na na mekɔ ne nkyɛn kɔka m’asɛm kyerɛ no. Ná ɔma mihu nea ɛsɛ sɛ meyɛ ne nea ɛnsɛ sɛ meyɛ. Ɛno boaa me paa ma mede anigye yɛɛ me som adwuma no.”\nGeorge ne Adria ka sɛ, bere a edi kan a wɔkɔɔ Ghana no, ɛyɛe sɛ nea wɔasan akɔ tete. Adria ka sɛ: “Ná yenni afiri a yɛde si nneɛma, enti na yesi yɛn ntade wɔ bokiti mu. Esiane sɛ na yenni nnwinnade a ɛma yetumi noa aduan ntɛmntɛm nti, sɛ yɛde aduan si gya so a, na ɛkyɛ paa ansa na aben. Nanso bere bi akyi no, nneɛma mu bɛyɛɛ mmerɛw maa yɛn.” Brook ka sɛ: “Akwampaefo hyia ɔhaw pii, nanso yɛn bo tɔ yɛn yam. Sɛ yɛka osuahu a ɛhyɛ nkuran a yɛanya nyinaa bom a, ɛma yɛn ani gye paa.”\nADWUMA A ƐMA ABOTƆYAM\nAdɛn nti na wobɛkamfo akyerɛ afoforo sɛ wɔnyɛ saa Ahenni adwuma yi bi? Stephanie ka sɛ: “Hwɛ sɛ woreka asɛmpa no wɔ asasesin bi mu. Nnipa a wuhyia wɔn no pɛ sɛ wohu nokware no, na wɔn ani gye ho sɛ wɔne wo besua Bible da biara da. Hwɛ sɛnea w’ani begye afa! Beae a mmoa ho hia a mekɔsomee no yɛ gyinae papa paa a masisi no mu baako!” Afe 2014 no, Aaron waree Stephanie, na seesei, wɔresom wɔ Ghana baa dwumadibea.\nChristine yɛ ɔkwampaefo a ofi Germany. Wadi mfe 30 ne kakra. Ɔka sɛ: “Asɛnka adwuma no yɛ anigye paa.” Christine kɔyɛɛ asɛmpaka adwuma wɔ Bolivia ansa na ɔrekɔ Ghana. Ɔka sɛ: “Esiane sɛ me ne m’abusuafo ntam kwan ware nti, bere nyinaa medan kɔ Yehowa nkyɛn. Seesei mabɛn Yehowa sen bere biara. Mihu baakoyɛ soronko a ɛwɔ Yehowa nkurɔfo mu no nso. Beae a mmoa ho hia a makɔsom no ama manya nkɔso wɔ Onyankopɔn som mu.” Nnansa yi ara na Gideon waree Christine, na wɔn baanu nyinaa resom wɔ Ghana.\nChristine ne Gideon\nFilip ne Ida ma yehu nea wɔyɛe de boaa wɔn Bible asuafo ma wonyaa nkɔso. Wɔka sɛ: “Bere bi a atwam no, na yɛyɛ Bible adesua 15 anaa nea ɛboro saa. Sɛnea ɛbɛyɛ a yebetumi akyerɛkyerɛ wɔn yiye no, yɛyɛɛ 10 pɛ.” Sɛn na saa a wɔyɛe no boaa asuafo no? Filip ka sɛ: “Me ne aberante bi a ne din de Michael suaa ade. Ná yesua ade da biara, na na odi kan sua ansa na yɛahyia. Enti yɛde bosome baako na esuaa Bible Kyerɛkyerɛ nhoma no. Ɛno akyi no, Michael bɛyɛɛ ɔdawurubɔfo a ɔmmɔɔ asu. Ɛda a edi kan a ɔkɔɔ asɛnka no, obisaa me sɛ: ‘Wone me bɛkɔ me Bible asuafo hɔ akɔboa me?’ Ne ho yɛɛ me nwonwa. Michael kae sɛ ɔne nnipa mmiɛnsa na esua ade. Ná ɔpɛ sɛ mekɔboa no ma ɔne wɔn sua ade.” Wode hwɛ asɛm, akyerɛkyerɛfo pii ho abehia araa ma Bible asuafo mpo abɛdan Bible akyerɛkyerɛfo!\nIda ne Filip\nAmy kyerɛ sɛ ankyɛ koraa na ohui sɛ mmoa ho hia paa. Ɔka sɛ: “Yeduu Ghana no, yɛkaa asɛmpa no wɔ akuraa ketewaa bi ase, na yɛhwehwɛɛ wɔn a wɔyɛ mum. Saa akuraa no nko ara ase no, yenyaa mum mmaako mmaako nwɔtwe!” Bere bi akyi, Eric waree Amy, na wɔn baanu nyinaa resom sɛ akwampaefo titiriw. Wɔreboa asafo bi a ɛka mum kasa. Adawurubɔfo a wɔyɛ mum bɛboro 300 na ɛwɔ ɔman no mu, na anigyefo pii nso ka wɔn ho. George ne Adria ka sɛ, asɛnka adwuma a wɔyɛe wɔ Ghana no ma wohuu asɛmpatrɛw adwuma no ani so paa. Gilead Sukuu adesuakuw a ɛto so 126 no, wɔtoo nsa frɛɛ wɔn ma wɔkɔɔ bi. Hwɛ sɛnea wɔn ani gyei! Seesei wɔreyɛ asɛmpatrɛw adwuma wɔ Mozambique.\nƆDƆ NA ƐKANYAN WƆN\nƐyɛ anigye paa sɛ anuanom pii a wofi aman foforo so ne anuanom mmarima ne mmea a wɔwɔ ɔman no mu abom reyɛ otwa adwuma no. (Yoh. 4:35) Nnawɔtwe biara, adawurubɔfo 120 na wɔbɔ asu wɔ Ghana. Anuanom 17 na wɔatu wɔn ho ama akɔka asɛmpa no wɔ Ghana. Saa ara na ɔdɔ a asɛmpakafo mpempem pii wɔ ma Yehowa nti, ‘wɔatu wɔn ho ama’ reka asɛmpa no wɔ wiase nyinaa. Wɔreka asɛmpa no wɔ mmeae a wohia Ahenni adawurubɔfo pii. Nokwasɛm ne sɛ, asɛmpakafo a wɔayi wɔn yam saa no ma Yehowa koma tɔ ne yam!—Dw. 110:3; Mmeb. 27:11.\n^ nky. 9 Sɛ nhwɛso no, hwɛ Ɔwɛn-Aban mu nsɛm yi, “Wubetumi Akɔsom wɔ Baabi a Wohia Ahenni Adawurubɔfo Pii?” ne “So Wubetumi Atwa Akɔ Makedonia?”—April 15 ne December 15, 2009, Ɔwɛn-Aban.\nAnsa na wubetu akɔ ɔman foforo so no, bisa wo ho sɛ . . .\nMetumi ahwɛ me ho? Metumi ahwɛ m’abusua?—1 Tes. 2:9.\nMetumi anya tumi krataa a ɛfata de atu kwan?\nBeae a mepɛ sɛ mekɔ no, minim ɛhɔnom wim tebea ne ɛhɔ amammerɛ?\nNtotoe bɛn na mayɛ a mede bɛhwɛ m’apɔwmuden yiye?\nMayɛ m’adwene sɛ mesua ɔman foforo so kasa?\nMɛyɛ ‘ɔboafo a mehyɛ’ asafo no den?—Kol. 4:11.